title: Puhos (Kitee)

text: Puhoksen historiaan kytkeytyy olennaisesti Nils Ludvig Arppe, joka harjoitti siellä metsäteollisuutta. Arppen rakennuttama Suomen ensimmäinen höyrylaiva Ilmarinen tehtiin Puhoksessa. Puhoksen sahan / Puhoskartanon alue kuuluu Museoviraston listaamien valtakunnallisesti merkittävien rakennettujen kulttuuriympäristöjen joukkoon. Valtatie 6:n ja Kantatie 71:n yhtymäkohdan tuntumassa sijaitsee puolestaan Arppen 1847 alulle laittama Suomen vanhin ja suurin yhtenäinen lehtikuusimetsä, "Koivikon lehtikuusimetsä". Lehtikuusista oli tarkoitus tehdä laivoja, mikä jäi tekemättä Arppen kuoltua.


title: Puhos (Kitee)

text: Tuoreempiin puhokselaisiin kuuluvat Nightwishistä tunnetuksi tulleet Tarja Turunen ja Tuomas Holopainen. Turunen syntyi ja kasvoi Puhoksessa. Holopaisella on mökki Puhoksessa ja hän on syntynyt naapurikylä Niinikummussa, jossa hänen äitinsä Kirsti Nortia-Holopainen ja isänsä Pentti Holopainen ovat asuneet aivan viime vuosiin asti.Tehtaita palvelee Puhoksen satama. Sitä sekä Joensuun satamaa operoi sama yhtiö, Joensuun Laivaus Oy. Puhoksessa laivataan pääosin metsä- ja puuteollisuuden tuotteita. Puhos Satama Oy:n kapasiteetti on 2 700m (terminaali 1) + 3 000m (terminaali 2).


title: Puhos (Kitee)

text: Joensuulainen kauppaneuvos Antti Juhana Mustonen omisti 1800-luvun lopulla Puhoksen ja Utran sahat. Hän suunnitteli rakentavansa kanavan Puhokseen sekä yksityisen rautatien Pyhäjärven ja Laatokan välille. Hän teki suunnitelmistaan ehdotuksen vuonna 1875. Tie- ja vesikulkulaitosten ylihallitus puolsi anomusta seuraavana vuonna. Suunnitelman mukaan Puhoksen koski olisi ohitettu noin 600 metriä pitkällä ja 1,78 metrin syvyisellä kanavalla. Sulku oli tarkoitus tehdä puusta ja kanavan varrelle oli tarkoitus rakentaa telakka. Suunnitelma hyväksyttiin vuoden 1876 lopulla ja työt käynnistyivät pian tämän jälkeen. Kaivu aloitettiin Pyhäjärven puolelta. Kanavaa kaivettiin noin 400 metriä ja jopa sulun paikkakin kaivettiin lähes täyteen leveyteen ja syvyyteen. Mustonen kuitenkin kuoli ja työt keskeytettiin. Seuraavina vuosikymmeninä tehtiin ainakin kolme anomusta töiden jatkamiseksi, mutta niitä ei hyväksytty. Paikallisesti kaivanto tunnetaan nimellä "Mustosen kanava".


title: Puhos (Kitee)

text: Valtatie 6:n varressa sijaitsevassa Matkailukeskus Pajarinhovissa on muun muassa Suomen suurin yksityinen eläinpuisto. Huhtikuussa 2010 valmistui Pajarinhovin historian suurin investointi, vesipuisto. Pajarinhoviin kuuluu myös Finlandia Hotels -ketjun hotelli, huviloita, hirsimökkejä, ravintola ja kahvila, tehtaanmyymälöitä, ohjelmapalveluja ja 400 neliömetrin tanssipaviljonki.


title: Puhos (Kitee)

text: Puhoksessa on paljon rantaviivaa ja siten myös loma-asutusta. Orivesi ulottuu kylän keskustaan ja eteläistä osaa (Tasapää) reunustaa Pyhäjärvi. Nämä yhdistyvät toisiinsa Puhoksen kosken kautta, jossa on myös Pohjois-Karjalan Sähkön vesivoimalaitos. Puhoksen voimalaitoksen valmistumisvuosi on 1961. Sen putouskorkeus on 3,7 metriä ja suunnitteluvirtaama 20 m/s. Kokonaisteholla 0,8 MW tuotetaan vuodessa energiaa 1 500 MWh.


title: Xavier Tondó

text: Xavier Tondó Volpini (5. marraskuuta 1978 Valls, Tarragona – 23. toukokuuta 2011) oli espanjalainen maantiepyöräilijä. Hän edusti Cervélo TestTeamia 2010, ja Team Movistar -tallia vuonna 2011.


title: Xavier Tondó

text: Tondó edusti vuonna 2003 alkaneen ammattilaisuransa aikana useita alemman tason ammattilaistalleja. Hän voitti vuonna 2007 Portugalin ympäriajon kokonaiskilpailun 56 sekunnin erolla Candido Barbosaan. Vuonna 2010 hän voitti Pariisi–Nizza-ajon kuudennen etapin. Saman vuoden Katalonian ympäriajossa hän voitti kolmannen osuuden ja sijoittui kokonaiskilpailussa toiseksi kymmenen sekuntia Joaquim Rodríguezille hävinneenä.


title: Xavier Tondó

text: Hän kuoli 23. toukokuuta 2011 kotonaan Granadassa autotallin oven kaaduttua hänen päälleen.


title: Xavier Tondó

text: Lähde: Cycling Archives


title: Laakirchen

text: Laakirchen on Gmundenin piirissä Ylä-Itävallassa sijaitseva 9 781 asukkaan kaupunki. Se kuuluu myös Salzkammergutin matkailualueeseen.


title: Laakirchen

text: Itävallan paperinvalmistusmuseo on ainutlaatuinen vanhaan paperitehtaaseen rakennettu museo. Yksi sen päänähtävyyksistä on toiminnassa oleva kopio maailman ensimmäisestä paperikoneesta. Museon kokonaispinta-ala on yli 3 000m².


title: Valkonaamasirkku

text: Valkonaamasirkku ("Melozone biarcuata") on Keski-Amerikassa tavattava sirkkuleihin kuuluva varpuslintu.


title: Valkonaamasirkku

text: Kooltaan valkonaamasirkku on 14–15 cm. Lintujen ulkonäkö vaihtelee alalajeittain. "M. b. cabanisi" -alalajin päälaki on musta, niska ja pään sivut ovat ruosteenruskeat. Silmien ympärillä on valkoinen alue ja nokasta alaspäin lähtee musta viiksijuova. Selkä on vaalean oliivinruskea. Vatsa on väriltään valkoinen ja rinnassa on musta laikku. "M. b. biarcuata" -nimialalajilla pään valkoinen alue on laajempi ja viiksijuovat sekä rintalaikku puuttuvat.


title: Valkonaamasirkku

text: Valkonaamasirkkua tavataan alueelta, joka ulottuu Meksikosta Costa Ricaan. Lajin elinympäristöä ovat metsien pensaikkoinen aluskasvillisuus ja kahviplantaasit. Elinympäristöt sijaitsevat yleensä 600–2 000 metrin korkeudella meren pinnasta.


title: Valkonaamasirkku

text: Valkonaamasirkut liikkuvat yleensä yksin tai pareittain. Ravintonaan linnut käyttävät hyönteisiä, joita ne etsivät maasta lehtiaineksen joukosta.


title: Could I Have This Kiss Forever

text: Could I Have This Kiss Forever on Enrique Iglesiaksen ja Whitney Houstonin laulama duetto vuodelta 2000. Laulu julkaistiin ensimmäistä kertaa Iglesiaksen "Enrique" albumilla ja se menestyi hyvin monessa maassa. Se oli esimerkiksi sijalla yksi sekä Eurochart Hot 100 että Espanjan singlelistalla, ja sitä myytiin pelkästään Saksassa 150 000 kappaletta.


title: Jalkapallo kesäolympialaisissa 1912

text: Vuoden 1912 Tukholman olympialaisten jalkapalloturnaus oli toinen jalkapallon olympiaturnaus jossa olivat mukana maajoukkueet.


title: Jalkapallo kesäolympialaisissa 1912

text: Turnauksessa pelattiin cup-muotoinen kilpailu olympiakullasta. Ensimmäisellä ja toisella kierroksella pudonneet joukkueet koottiin lohdutussarjaan pelaamaan sijoista 5-8. Pelipaikkoina olivat Tukholman Olympiastadion, Råsunda Idrottsplats ja Tranebergs Idrottsplats. Loppuottelu pelattiin olympiastadionilla.


title: Jalkapallo kesäolympialaisissa 1912

text: Turnaukseen osallistui 11 maata, ja kaikki tulivat Euroopasta. Ensikertalaisia olympiaturnauksessa olivat Norja, Itävalta, Suomi, Italia ja Venäjä. Suomen suuriruhtinaskunta oli Tukholman olympialaisten aikaan osa Venäjän keisarikuntaa, ja se oli turnauksen ainoa ei-itsenäinen maa. Maalla ei ollut omaa lippua ja suomalaisurheilijoiden voitettua salkoon nostettiin Venäjän lippu. Suomen joukkue pelasi turnauksessa HIFK:n punaisissa pelipaidoissa, joiden valkoinen tähti oli peitetty leijonavaakunalla. Kun Suomi voitti turnauksen puolivälieräottelussa Venäjän, salkoon nostettiin Venäjän lippu ja erotukseksi Venäjän joukkueeseen lipun alla heilutettiin lappua jossa luki "Finland vunnit".


title: Jalkapallo kesäolympialaisissa 1912

text: Mitalikolmikko oli sama kuin edellisissä olympialaisissa neljä vuotta aiemmin. Olympiakultaa voitti Iso-Britannia joka voitti loppuottelussa Tanskan. Pronssia voitti Alankomaat nujerrettuaan pronssiottelussa Suomen 9-0.


title: Jalkapallo kesäolympialaisissa 1912

text: Lohdutussarja


title: Jalkapallo kesäolympialaisissa 1912

text:
1.
2.
3.
4.
5.
6.
7.
7.
9.
9.
9.


title: Pohjaslahden vaakuna

text: Pohjaslahden vaakuna oli Pohjaslahden kunnan tunnus. Vaakunan aihe viittaa Salussärkän luonnonnähtävyyteen.


title: Pohjaslahden vaakuna

text: Vaakunan selitys on ”sinisessä kentässä vastapalkki, jonka kummastakin sivusta kasvaa kolme havunoksaa; kaikki hopeaa.” Vaakunan on suunnitellut Olof Eriksson, ja Pohjaslahden kunnanvaltuusto hyväksyi sen kokouksessaan 3. marraskuuta 1960. Sisäasiainministeriö vahvisti vaakunan käyttöön 20. huhtikuuta 1961.


title: Pohjaslahden vaakuna

text: Vaakuna muuttui epäviralliseksi kotiseutuvaakunaksi 1973, kun Pohjaslahti jaettiin Vilppulan ja Virtain kuntien kesken.


title: Luettelo Suomen albumilistan ykkösistä vuonna 1972

text: Tämä on luettelo Suomen albumilistan ykkösistä vuonna 1972. On huomioitava, että ennen vuotta 1994 Suomessa ei ollut yhtä virallista albumilistaa.


text: Tämä luettelo perustuu Mitä Suomi soittaa -albumilistaan, jota kokosi samaisen vuoden heinäkuun tilastoihin asti Suosikki Suomen Musiikkikauppiasliitto ry:n valtuuttamana. Lista ilmestyi kuukausittain. Elokuusta 1972 alkaen Suomen Musiikkikauppiasliitto alkoi koota Mitä Suomi soittaa -listaa itse.


title: Luettelo Suomen albumilistan ykkösistä vuonna 1973

text: Tämä on luettelo Suomen albumilistan ykkösistä vuodelta 1973, joka sisältää Suomen Musiikkikauppiasliiton kerran kuussa kokoaman Mitä Suomi soittaa -listan ensimmäiselle sijalle yltäneet levyt.


text: Vuoden 1972 elokuusta vuoteen 1994 Suomen Musiikkikauppiasliitto kokosi Mitä Suomi soittaa -listan itse, koska ennen vuotta 1994 Suomessa ei ollut yhtä virallista albumilistaa.


title: Alfasekretaasi

text: Alfasekretaasi on nimitys kalvoproteiiniryhmälle, joka yhdessä beeta- ja gammasekretaasien kanssa pilkkoo amyloidiprekursoriproteiinejä (APP). Alfasekretaasit ADAM9, ADAM10, ADAM17 ja ADAM19 kuuluvat solujen pinnalle kiinnittyviin ADAM proteiineihin.


title: Alfasekretaasi

text: Amyloidiprekursorin kulkeutuessa solupinnan läpi sekretaasit leikkaavat sen kolmeen osaan; solun ulkopuoliseen osaan (sAPP tai APPs-alfa), beeta-amyloidiksi (Aβ) ja solun sisäpuoliseen osaan. Alfa- ja beetasekretaasit leikkaavat ensin amyloidiprekursorin kahtia. Gammasekretaasi puolestaan erottaa amyloid-prekursorin solun sisäpuolisesta osasta irti Aβ:n, ylimääräisen, joka päätyy solun ulkopuolelle.


title: Alfasekretaasi

text: Beeta-amyloidien muodostama amyloidiplakki liittyy Alzheimerin taudin kuvaan ja oireisiin.


title: Sahalahden vaakuna

text: Sahalahden vaakuna oli Sahalahden kunnan tunnus. Vaakunan aihe viittaa kunnan nimeen, joskin vaakunassa on käytetty sudenhammaskoroa sahakoron sijaan selvyyden vuoksi.


title: Sahalahden vaakuna

text: Vaakunan selitys on ”kilpi sudenhammaskoron vastalohkoisesti jakama punaiseen ja hopeaan.” Vaakunan on suunnitellut Olof Eriksson, ja Sahalahden kunnanvaltuusto hyväksyi sen kokouksessaan 8. joulukuuta 1961. Sisäasiainministeriö vahvisti vaakunan käyttöön 10. huhtikuuta 1962.


title: Sahalahden vaakuna

text: Vaakuna muuttui epäviralliseksi kotiseutuvaakunaksi 2005, kun Sahalahti liittyi Kangasalan kuntaan.


title: Katerina Graham

text: Katerina Alexandre Hartford ”Kat” Graham (s. 5. syyskuuta 1989 Geneve, Sveitsi) on yhdysvaltalainen näyttelijä, laulaja, tanssija ja malli. Graham on esiintynyt lukuisissa televisiosarjoissa, elokuvissa ja musiikkivideoissa. Vuonna 2009 Graham sai Bonnie Bennettin roolin "Vampyyripäiväkirjat"-televisiosarjasta.


title: Katerina Graham

text: Graham syntyi Genevessä, Sveitsissä ja varttui Los Angelesissa, Kaliforniassa. Hänen isänsä Joseph on liberialainen, ja äitinsä Natasha juutalainen, jolla on venäläistä ja puolalaista syntyperää. Isä toimi Genevessä YK:n journalistina Grahamin syntyessä. Grahamin isä oli musiikkituottaja ja hänen isoisänsä puolestaan YK:n rauhanlähettiläs, joka palveli yhteensä 40 vuotta Hollannissa, Ruotsissa, Romaniassa ja Keniassa.


title: Katerina Graham

text: Grahamin vanhemmat erosivat hänen ollessaan viisivuotias. Hänellä on yksi velipuoli Yakov. Graham kävi hepreankielistä koulua ja osaa englantia, espanjaa ja ranskaa sekä hieman portugalia ja hepreaa. Hänet kasvatettiin juutalaiseksi.


title: Katerina Graham

text: Graham aloitti uransa viihdealalla kuusivuotiaana ja esiintyi seuraavien kahdeksan vuoden aikana lukuisten yhtiöiden mainoksissa, muun muassa Barbie, Kmart, Pop-Tarts ja Edison. 17-vuotiaana Graham osallistui Fantan kansainväliseen mainoskampanjaan.


title: Katerina Graham

text: Koreografi Fatima Robinson huomasi Grahamin tämän ollessa 15-vuotias ja pyysi tätä esiintymään BET Awards -gaalassa lil' Bow Wown taustatanssijana. Seuraavaksi Graham työskenteli muun muassa Missy Elliottin, Pharrellin ja Jamie Foxxin taustatanssijana sekä eri koreografien kanssa. Graham on esiintynyt useissa musiikkivideoissa, mukaan lukien Akonin "Lonely", Justin Bieberin ja Usherin "Somebody to Love", 112:n "What if", John Legendin "Used to Love", B2K:n "Why I Love You", Musiq Soulchildin "B.U.D.D.Y" ja Nellyn "Just A Dream".


title: Katerina Graham

text: Graham debytoi televisiossa vuonna 2002 Disney Channelin nuortensarjassa "Lizzie McGuire". Sen jälkeen hän on esiintynyt sarjoissa kuten "C.S.I.", "O.C.", "Veljemme on nero", "Kovaa lääkettä" ja "Like Family". Graham esitti myös Jacksonin tyttöystävää Allisonia "Hannah Montanassa". Hänen läpimurtonsa oli Bonnie Bennettin rooli CW:n televisiosarjassa "Vampyyripäiväkirjat".


title: Katerina Graham

text: Graham on esiintynyt muun muassa elokuvissa "17 Again", "Our First Christmas", "Dance Fu", "Honey 2" ja "The Roommate".


title: Katerina Graham

text: Graham näytteli Jada Pinkettiä vuonna 2017 ilmestyneessä Tupac Shakurista kertovassa elämäkertaelokuvassa "All Eyez On Me".


title: Katerina Graham

text: Näyttelijän ja tanssijan uransa ohella Graham alkoi panostaa uraansa laulajana. Yksi Grahamin ensimmäisistä kappaleista, "Derailed", sisältyi Jean-Claude Van Dammen elokuvan soundtrackiin.


title: Katerina Graham

text: Vuonna 2010 Graham julkaisi singlen "Sassy". Vuonna 2012 hän julkaisi kappaleet "Put Your Graffiti On Me" ja "Wanna Say", sekä uusimman singlensä "1991" vuonna 2015.


title: Lentorykmentti 3

text: Lentorykmentti 3 (LeR 3) oli Suomen ilmavoimien joukko-osasto vuosina 1940–1952.


title: Lentorykmentti 3

text: Lentorykmentti 3 perustettiin 27. maaliskuuta 1940 lentolaivueista LLv 30, LLv 32 ja LLv 34. Lentolaivue 30:n oli määrä saada kalustokseen Ranskasta tilatut C.R. 714 -hävittäjät, mutta ostohankkeen peruunnuttua laivueen käyttöön annettiin Hawker Hurricane- ja Gloster Gauntlet -koneet. Lentolaivue 22:sta uudelleennimetty LLv 32 säilytti aluksi uudet Brewster F2A -hävittäjänsä, mutta ne vaihdettiin pian LLv 24:n Fokker D.XXI -koneisiin. LLv 34:n kalustona oli aluksi vain vanhoja harjoitushävittäjiä ja tarkoituksena oli varustaa se myöhemmin Fokker-koneilla. Rykmentin ensimmäisenä komentajana toimi everstiluutnantti Einar Nuotio.


title: Lentorykmentti 3

text: Jatkosodan alkaessa rykmentin ensimmäinen tehtävä oli joukkojen liikekannallepanon suojaus. LLv 30 oli hajautettuna Lounais-Suomen kentille kalustonaan Hurricanet ja Fokkerit. LLv 32 toimi Helsingin suunnalla Hyvinkäältä käsin aluksi Fokkereilla, jotka vaihdettiin pian Curtiss Hawk -koneisiin. LLv 34 lakkautettiin liikekannallepanon yhteydessä.


title: Lentorykmentti 3

text: Karjalankannaksen hyökkäysvaiheen alkaessa elokuussa LLv 32 siirrettiin Lappeenrantaan tehtävänään Kannaksen joukkojen suojaus. LLv 30:n vastuulle jäi koko Etelä-Suomen torjunta. Syyskuussa lentolaivueet LLv 14 ja LLv 26 liitettiin rykmenttiin. LLv 14:n tehtävänä oli tiedustelu Kannaksella Lappeenrannasta käsin. LLv 26 siirtyi Fiat G.50 -koneineen Sakkolaan suojaamaan itäistä Kannasta LLv 32:n huolehtiessa länsiosasta Suulajärveltä käsin.


title: Lentorykmentti 3

text: Marras–joulukuussa LLv 32 osallistui Hangon taisteluihin yhdellä lentueella. Maaliskuussa 1942 rykmentti tuki Suursaaren valtausta LLv 32:n ja LLv 30:n voimin.


title: Lentorykmentti 3

text: Toukokuussa 1942 ilmavoimien uudelleenjärjestelyssä Lentorykmentti 3:een jäivät LeLv 26 ja LeLv 30. Lentolaivue 26 sai tehtäväkseen itäisen Kannaksen lisäksi suojata myös Helsinkiä yhdellä lentueella kerrallaan. LLv 30:n toiminta-alueeksi annettiin läntinen Kannas. Elokuussa LeLv 24 Brewstereineen liitettiin rykmenttiin. Laivue vapautti LeLv 30:n läntisen Kannaksen suojauksesta, ja marraskuussa LeLv 30 liitettiin Lentorykmentti 5:een.


title: Lentorykmentti 3

text: Tammikuussa 1943 Lentolaivue 34 perustettiin uudelleen ottamaan vastaan Saksasta Messerschmitt Bf 109 -koneet. Ne saapuivat maaliskuussa, jolloin laivueen vastuulle annettiin Helsingin, Kouvolan ja Kotkan torjuntalennot Malmilta ja Utista käsin. Toukokuussa rykmentin komentajaksi vaihtui everstiluutnantti Gustaf Magnusson. Elokuussa LeLv 34 siirtyi uudelle Kymin kentälle.


title: Lentorykmentti 3

text: Helmikuussa 1944 laivueet nimettiin tehtäviensä mukaan uudelleen hävittäjälentolaivueiksi. HLeLv 24 sai myös mersut käyttöönsä HLeLv 34:n luopuessa vanhoista G-2-malleista ja siirtyessä uusiin G-6:iin. Brewsterit annettiin edelleen HLeLv 26:lle. Kesäkuussa Kannaksen suurhyökkäyksen alkaessa HLeLv 28:n osasto Sovelius alistettiin vahvistukseksi rykmentille tehtävänään Lappeenrannan ja Kouvolan alueen torjunta. Rykmentin laivueet vetäytyivät hyökkäyksen alta aluksi Immolaan ja edelleen Lappeenrantaan ja Käkisalmelle. Heinäkuun lopussa osasto Sovelius sekä HLeLv 26 siirrettiin takaisin Lentorykmentti 2:een Itä-Karjalan hyökkäyksen torjuntaan.


title: Lentorykmentti 3

text: Sodan jälkeen rykmentti siirtyi Utin tukikohtaan. Laivueet nimettiin uudelleen, jolloin HLeLv 24:stä tuli Hävittäjälentolaivue 31 ja HLeLv 34:stä Hävittäjälentolaivue 33. Ilmavoimien uudistuksessa 1. joulukuuta 1952 Lentorykmentti 3 lakkautettiin ja tilalle muodostettiin 3. Lennosto.


title: Antonio Álvarez

text: Antonio Álvarez tarkoittaa seuraavia henkilöitä:


title: Cryptosporidium

text: Cryptosporidium on itiöeläimiin kuuluva alkueläinsuku. Niitä esiintyy kaikkialla maailmassa, ja ne kestävät hyvin erilaisia olosuhteita. Ne kestävät elossa kuukausia kosteassa maaperässä tai vedessä. Tavallinen kloorikäsittely ei niitä tuhoa, mutta ne tuhoutuvat vettä keittämällä. Ne aiheuttavat infektion isäntäeläimen ruoansulatuskanavaan, lähinnä mahalaukuun tai suolistoon. Sairaus on nimeltään kryptosporidioosi. Tartunta voi olla oireeton, tai se voi aiheuttaa lievää ripulia, joka voi kehittyä vakavaksikin. Immuunipuolustukseltaan heikoilla isäntäeläimillä "Cryptosporidium" voi levitä ruoansulatuskanavasta muualle elimistöön, jolloin tartunnasta tulee hyvin hengenvaarallinen.


title: Cryptosporidium

text: Sairaus on hyvin tarttuva. "Cryptosporidium" leviää tartunnan saaneen isäntäeläimen ulosteen välityksellä joko suoraan tai välillisesti ulosteiden saastuttaessa juomavettä, uimavettä tai elintarvikkeita. Se voi myös tarttua suoraan ihmisestä toiseen tai eläimestä ihmiseen. Alkueläin leviää siis aina ihmisen tai eläimen, lemmikkieläimet ja tuotantoeläimet mukaan lukien, ulosteista, joissa on ookystia, paksukuorisia kestomuotoja, jotka kestävät ympäristöä hyvin myös isäntäeläimen ulkopuolella. Leviäminen tapahtuu helposti, jos eläimet pääsevät viljelyksille tai marja- ja hedelmätarhoja kastellaan saastuneella vedellä.


title: Cryptosporidium

text: Marraskuussa 2008 todettiin ensimmäinen "Cryptosporidium"-alkueläimen aiheuttama epidemia Suomessa. Tampereella ja Kirkkonummella sairastui yhteensä noin 90 ihmistä loka-marraskuussa 2012.


title: Cryptosporidium

text: Kryptosporidioosin oireita ovat raju vesiripuli, johon voi liittyä kuumetta, päänsärkyä, lihaskipuja, vatsakramppeja ja pahoinvointia. Tauti voi olla myös oireeton. Oireet alkavat yleensä 3–14 vuorokauden kuluttua tartunnasta ja kestävät yleensä 2–4 vuorokautta. Taudin kantajuus kestää ripulin loppumisen jälkeen 1–2 viikkoa, joskus jopa kaksi kuukautta.


title: Cryptosporidium

text: Oireet häviävät yleensä itsestään, ja hoitona onkin oireiden mukainen hoito. Vesiripulin nestehukka korvataan nestehoidolla. Vakavissa infektioissa käytetään erityisluvalla määrättävää nitatsoksanidi-lääkettä.


title: Cryptosporidium

text: Pastörointi, kuumentaminen 60–70 celsiusasteeseen, kuivaaminen sekä pakastaminen tuhoavat ookystat. Hygieeniset työskentelytavat ja hyvä käsihygienia ehkäisevät ristisaastumista (käsittelyn aikana käsittelijästä tai toisesta elintarvikkeesta saastuminen). Eläinten pääsy viljelyalueille tulee estää. Vihannesten ja marjojen kasteluun sekä tuotteiden puhdistamiseen ja käsittelyyn käytettävän veden tulee olla puhdasta.


title: Mika Vehviläinen

text: Mika Pekka Vehviläinen (s. 5. helmikuuta 1961) on suomalainen yritysjohtaja. Hän on ollut Cargotecin toimitusjohtaja 1. maaliskuuta 2013 alkaen.


title: Mika Vehviläinen

text: Vehviläinen toimi Finnairin toimitusjohtajana vuosina 2010–2013. Ennen Finnairia Vehviläinen työskenteli vuodesta 1991 lähtien Nokian palveluksessa ja toimi Nokia Siemens Networksin operatiivisena johtajana (COO). Hänellä on vahva kokemus myynnistä ja markkinoinnista sekä strategisesta johtamisesta ja liiketoiminnan kehittämisestä Aasiassa, Pohjois-Amerikassa ja Euroopassa.


title: Mika Vehviläinen

text: Vehviläinen on koulutukseltaan kauppatieteiden maisteri Helsingin kauppakorkeakoulusta. Hänellä on myös Advanced Management program -tutkinto Harvard Business Schoolista.


title: Mika Vehviläinen

text: Vehviläistä edeltänyt Finnairin toimitusjohtaja Jukka Hienonen siirtyi SRV:n toimitusjohtajaksi ja Vehviläinen aloitti Finnairin johdossa helmikuussa 2010. Hän siirtyi Finnairiin Nokiasta, jossa hän oli työskennellyt vuodesta 1991.


title: Mika Vehviläinen

text: Siirtyessään Nokia Siemens Networksin palveluksesta Finnarin toimitusjohtajaksi Vehviläinen menetti NSN:n lupaamat kannustinpalkkiot, ja Finnairin palkitsemisvaliokunta päätti maksaa Vehviläiselle menetyksistä 180 000 euron korvauksen. Finnairin lentäjät olivat olleet marraskuussa 2009 kaksi päivää lakossa ja yhtiössä oli vuonna 2010 meneillään 200 miljoonan euron suuruinen säästöohjelma. Finnair ja Suomen Liikennelentäjäliitto sopivat lentäjien työehtosopimuksen muutoksista huhtikuussa 2010. Finnair laski lentäjien palkkakustannuksia nostamalla asteittain heidän eläkeikäänsä, muuttamalla vapaapäiväjärjestelmän ja pidentämällä kesälomakautta seurauksella, että lentäjien palkkakulut laskivat 20 miljoonalla. Syksyllä Finnair kertoi ostavansa Finncommin omistamat lentokoneet sekä 20 prosentin osuuden yhtiön osakkeista. Lentoemännät lakkoilivat puolitoista viikkoa joulukuussa 2010: palkkoihin tuli 0,6 % korotus, vapaapäiväjärjestelmä ei muuttunut ja aikaerolentoja edeltävä vapaa on 36 tuntia. Uusi 140 miljoonan euron säästöohjelma aloitettiin elokuussa 2011.


title: Mika Vehviläinen

text: Finnairin hallitus vaihtui maaliskuussa 2012 yhtiön vuosikertomuksen julkistuksen yhteydessä kun esille tuli yhtiön maksamat stay-bonukset ja Vehviläisen saama allekirjoituspalkkio. Myöhemmin saman vuoden kesäkuussa Helsingin pörssin kurinpitolautakunta antoi Finnairille varoituksen sen jätettyä kertomatta Vehviläisen saamasta allekirjoituspalkkiosta. Kurinpitolautakunnan mukaan etuuksien määrä oli ollut huomattava.


title: Mika Vehviläinen

text: Toimitusjohtajana Vehviläinen toimi kaikkien Finnairin tytäryhtiöiden hallituksissa kuten Finnair Travel Retail Oy, Finnair Technical Services Oy, Finnair Cargo Oy, Finnair Catering Oy, Finnair Cargo Terminal Operations Oy, Finnair Aircraft Finance Oy ja Finnair Engine Services Oy. Huhtikuussa 2012 Vehviläinen valittiin Elisan hallituksen jäseneksi. Sivutuloja Vehviläinen sai Elisan hallitusjäsenyydestä 60 000 euroa vuodessa. Lisäksi Vehviläinen toimi Vaconin hallituksen jäsenenä.


title: Mika Vehviläinen

text: Loppuvuodesta 2012 Vehviläinen kävi neuvotteluja Cargotecin johdon kanssa ja ilmoitti Finnairin hallitukselle, että hänen toimitusjohtajakautensa yhtiössä saattaa päättyä. Tiedon saatuaan Finnairin hallitus alkoi valmistautua toimitusjohtaja vaihdokseen. Talouselämä-lehti julkaisi 15. tammikuuta 2013 uutisen, jonka mukaan Vehviläinen olisi siirtymässä Herlinien suvun omistaman Cargotecin palvelukseen. Cargotec, Finnair ja Vehviläinen eivät kuitenkaan vahvistaneet uutista. Kerrottiin, että Cargotecin toimitusjohtajaa haetaan niin sanotulla "head hunting" -menetelmällä. Noin kahden viikon kuluttua Finnairin hallitus tiedotti nimenneensä toimitusjohtajan sijaiseksi yhtiön operatiivisen johtajan Ville Ihon.


title: Mika Vehviläinen

text: Helmikuussa 2012 tuli ilmi niin sanottu asuntokauppakohu. Vehviläinen yritti vuonna 2010 myydä omistamaansa 270 neliön jugendasuntoa Helsingin ydinkeskustassa noin yhdeksän kuukauden ajan. Asunnon hintapyyntö oli 1,95 miljoonaa euroa. Helmikuussa 2011 Vehviläinen myi asunnon työeläkeyhtiö Ilmariselle, joka vuokrasi sen edelleen Finnairille Vehviläisen jäädessä asumaan asuntoon. Ilmarinen maksoi asunnosta noin 1,8 miljoonaa euroa ja Finnair maksoi vuokraa 6 800 euroa kuukaudessa Vehviläisen asuntoetuna. Sopimukseen kuului Vehviläisen saama takaisnostomahdollisuus Ilmariselta.


title: Mika Vehviläinen

text: Asuntokauppa tuli julki Helsingin Sanomien saatua asiasta nimettömän kirjeen. Se herätti epäilyt hyvä veli -verkostosta, sillä Vehviläinen oli kaupan aikaan Ilmarisen hallintoneuvoston jäsen ja Ilmarisen toimitusjohtaja Harri Sailas puolestaan Finnairin hallituksen varapuheenjohtaja. Kävi myös ilmi, että Finnairin hallituksen puheenjohtaja Christoffer Taxell oli tarjonnut Vehviläisen asuntoa Sailaksen kautta Ilmariselle myytäväksi jo syksyllä 2010, mutta Sailas oli tuolloin kieltäytynyt. Vehviläisen mukaan järjestelyssä noudatettiin kaikkia hyviä hallintotapoja, asunnolle tehtiin mittava remontti vuonna 2005 ja Ilmarisen mukaan kyseessä on täysin normaali kiinteistösijoitus. Asuntokaupan hintaa kuitenkin arvosteltiin. Suomen Kuvalehden mukaan Vehviläinen sai bruttona asuntokaupasta 650 000 euroa eli 9 prosentin koron.


title: Mika Vehviläinen

text: Sosiaali- ja terveysministeri Paula Risikon mukaan tämän tyyppisissä järjestelyissä ”-- "ei saisi tulla sellaista tilannetta, että herää epäilyksiä"”. Sosiaali- ja terveysministeriön vakuutusosaston entisen ylijohtajan Tarmo Pukkilan mukaan työeläkejärjestelmän ja moraalin näkökulmasta Ilmarisen kauppa näyttää pahalta. Ilmarinen pyysi Finanssivalvontaa selvittämään Vehviläisen asuntokaupan ja kertoi vievänsä asian eläkeyhtiön hallituksen tarkastusvaliokunnan käsittelyyn. Ilmarisen hallituksen mukaan yhtiön olisi pitänyt paremmin puntaroida sitä, miltä kauppa voi näyttää.


title: Mika Vehviläinen

text: Asia oli esillä myös eduskunnan hallituksen kyselytunnilla 16. helmikuuta 2012, jossa Finnairin valtion omistajaohjauksesta vastaava ministeri Heidi Hautala kyseenalaisti Sailaksen toiminnan Finnairin ja Ilmarisen johdossa. Hautala tapasi 17. helmikuuta 2012 Sailaksen ja Vehviläisen. Tapaamisesta tiedotettiin, että ministeri oli vakuuttunut siitä, että kaikki on sujunut hyvän hallintotavan ja lakien mukaan. Hautalan mukaan asia oli loppuunkäsitelty. Seuraavalla viikolla Vehviläinen kuitenkin ilmoitti luopuvansa Ilmarisen hallintoneuvostopaikasta.


title: Mika Vehviläinen

text: Maaliskuussa poliisi aloitti Vehviläisen asuntokaupoista esitutkinnan, joka valmistui toukokuun lopussa 2012. Esitutkinnan mukaan oli syytä epäillä, että Vehviläisen asuntokaupan toteutuminen, kauppahinta ja kaupan ehdot olivat oikeudetonta etua, ja että edun antamisella ja ottamisella oli ollut suosimistarkoitus. Asia siirtyi syyteharkintaan apulaisvaltakunnansyyttäjä Jorma Kalskeelle. Esitutkinta-aineisto oli loppulausunnoilla kuusi viikkoa ja loppulausunnot eivät vaatineet lisätutkintaa. Kokonaisuudessaan esitutkintaaineisto toimitettiin valtakunnansyyttäjälle kesäkuun lopussa 2012.


title: Mika Vehviläinen

text: Toukokuun lopussa 2012 Vehviläinen kiisti tiedotteessaan ottaneensa lahjuksia ja Finnairin johto ilmoitti Vehviläisen nauttivan hallituksen luottamusta. Valtion omistajapolitiikasta vastaava ministeri Heidi Hautala ilmoitti, ettei Vehviläinen ""--voi jatkaa tehtävässään, jos hän saa syytteen asuntokauppa-asiassa."" Myöhemmin laskentatoimen professori Seppo Ikäheimo Aalto-yliopistosta esitti, että ministeri oli vaikeuttanut Finnairin toimintaa tuomalla kantansa esille liian aikaisin.


title: Mika Vehviläinen

text: Syyskuussa 2012 tiedotettiin, että apulaisvaltakunnansyyttäjän syyteharkinta ei johtanut syytteeseen.


title: Be with You

text: "Be with You" on Enrique Iglesiaksen "Enrique"-albumilta toisena julkaistu single. Laulun ovat kirjoittaneet Iglesias itse, Mark Taylor ja Brian Rawling. Single menestyi hyvin, erityisesti Yhdysvalloissa.


title: Hiihdon maailmanmestaruuskilpailut 2013

text: Vuoden 2013 hiihdon maailmanmestaruuskilpailut järjestettiin Italian Val di Fiemmessä 20. helmikuuta – 3. maaliskuuta. Aikaisemmin Val di Fiemmessä on pidetty MM-kilpailut vuosina 1991 ja 2003.


title: Hiihdon maailmanmestaruuskilpailut 2013

text: Kansainvälinen hiihtoliitto valitsi Val di Fiemmen kilpailupaikaksi Kapkaupungissa 29. toukokuuta 2008. Muut ehdokkaat olivat Falun, Lahti, Oberstdorf ja Zakopane.


title: Hiihdon maailmanmestaruuskilpailut 2013

text: Suomen joukkue saavutti kisoista vain yhden mitalin, kun Riikka Sarasoja-Lilja ja Krista Lähteenmäki voittivat naisten parisprintissä pronssia. Menestys oli suomalaisittain kaikkien aikojen huonoin hiihtolajien maailmanmestaruuskilpailuissa (ellei oteta huomioon vuoden 1928 olympialaisia, sillä hiihdon olympiavoitoilla oli tuolloin myös MM-arvo).


title: Hiihdon maailmanmestaruuskilpailut 2013

text:
Päivämäärä: 21. helmikuuta
Päivämäärä: 24. helmikuuta
Päivämäärä: 27. helmikuuta
Päivämäärä: 23. helmikuuta
Päivämäärä: 3. maaliskuuta
Päivämäärä: 1. maaliskuuta


title: Hiihdon maailmanmestaruuskilpailut 2013

text:
Päivämäärä: 21. helmikuuta
Päivämäärä: 24. helmikuuta
Päivämäärä: 26. helmikuuta
Päivämäärä: 23. helmikuuta
Päivämäärä: 2. maaliskuuta
Päivämäärä: 28. helmikuuta
Päivämäärä: 23. helmikuuta
Päivämäärä: 28. helmikuuta
Päivämäärä: 2. maaliskuuta
Päivämäärä: 22. helmikuuta
Päivämäärä: 24. helmikuuta
Päivämäärä: 22. helmikuuta
Päivämäärä: 28. helmikuuta
Päivämäärä: 2. maaliskuuta
Päivämäärä: 24. helmikuuta
Vaihtelevissa tuuliolosuhteissa hypätyn mäkiosuuden jälkeen Japani johti kilpailua 22 sekunnin erolla toisena olleeseen Ranskaan ja 25 sekunnin erolla kolmantena olleeseen Itävaltaan. Ensimmäisellä hiihto-osuudella Itävallan Wilhelm Denifl nousi kärkeen Norjan vaihtaessa toisena ja Ranskan kolmantena. Itävalta säilytti johtonsa myös toisella osuudella, kun Bernhard Gruber tuli vaihtoon yli 20 sekuntia ennen Norjan, Yhdysvaltojen, Japanin ja Ranskan muodostamaa ryhmää. Kolmannella osuudella Itävalta hiihdettiin kiinni, ja Japani, Norja ja Ranska saapuivat ensimmäisinä viimeiseen vaihtoon. Yhdysvallat ja Itävalta ottivat kärkikolmikon kuitenkin kiinni jo ankkuriosuuden alussa. Kilpailun viimeisessä nousussa Norjan Magnus Moan lähti irtiottoon, mutta Ranskan Jason Lamy Chappuis saavutti ja ohitti hänet viimeisten kymmenen metrin matkalla.


title: Mike Stapleton

text:
Mike Stapleton (s. 5. toukokuuta 1966 Sarnia, Ontario, Kanada) on kanadalainen entinen jääkiekkoilija. Rightin puolelta pelannut keskushyökkääjä pelasi NHL:ssä yhteensä 697 ottelua, joissa syntyi tehot 71+111=182. Jäähyminuutteja tuli 342. Stapleton tunnettiin hyvänä aloittajana ja puolustusvoittoisena hyökkääjänä. Hän osasi pelata tarvittaessa myös laidassa.
Stapleton pelasi hyviä kausia OHL:n Cornwall Royalsissa vuosina 1983–1986. Chicago Blackhawks varasi hänet seitsemännellä kierroksella ensimmäisen OHL-kauden 1983–84 jälkeen. Kolmannella kaudellaan 1985–86 Stapleton teki OHL:n runkosarjassa hienot tehot 39+64=103. Hän siirtyi seuraavaksi kaudeksi Blackhawksiin, mutta pelasi alkukauden Kanadan maajoukkueessa. Stapleton pelasi Blackhawksin organisaatiossa kevääseen 1992 asti. Hän pelasi enimmäkseen farmijoukkueissa Saginaw Hawksissa ja Indianapolis Icessä, IHL:ssä. Keväällä 1990 Stapleton voitti IHL:n mestaruuden, Turner Cupin. Saman kauden hän aloitti hakemalla eurooppalaista pelituntumaa Ruotsin jääkiekon I-divisioonan Arvika HC:ssa, mutta palasi loppukaudeksi IHL:ään.


title: Mike Stapleton

text: Syyskuussa 1992 Stapleton siirtyi vapaana agenttina Pittsburgh Penguinsiin, joka oli voittanut kahtena edellisenä keväänä Stanley Cupin. Stapletonin edellisen kauden joukkue Chicago Blackhawks pelasi kevään 1992 Stanley Cup -finaalissa Penguinsia vastaan, muttei Stapleton pelannut niissä. Blackhawksin jälkeen hän vakiinnutti paikkansa NHL:ssä ja pelasi siellä täysiä kausia, eikä saanut enää farmikomennuksia. Toisella Penguins-kaudellaan 1993–94 Penguins asetti Stapletonin siirtolistalle, josta Edmonton Oilers nappasi hänet helmikuussa 1994. Elokuussa 1995 Stapleton siirtyi vapaana agenttina Winnipeg Jetsiin. Kausi 1995–96 oli Jetsille viimeinen, sillä seura muutti sen jälkeen Arizonan Phoenixiin ja muutti nimensä Phoenix Coyotesiksi. Stapleton edusti Coyotesia kolme kautta kevääseen 1999 asti, jonka jälkeen hän siirtyi Atlanta Thrashersiin. Koska Thrashers oli uusi joukkue NHL:ssä, niin Stapleton siirtyi sinne täydennysvarauksessa.


title: Mike Stapleton

text: Kausi 2000–01 jäi Stapletonin NHL-uran viimeiseksi. Hän siirtyi vapaana agenttina New York Islandersiin heinäkuussa 2000. Stapleton kaupattiin joulukuussa 2000 Vancouver Canucksiin vaihdossa yhdeksännen kierroksen varausvuoroon . Kiertolaiselle Canucks oli jo NHL-uran kahdeksas seura.


title: Mike Stapleton

text: Stapleton palasi marraskuussa 2001 Eurooppaan ja siirtyi jääkiekon SM-liigajoukkue Espoo Bluesiin. Hän oli seuraan siirtyessään jo 35-vuotias. Stapleton kuitenkin onnistui pelaamaan hyvän kauden Espoossa ja hän siirtyi seuraavaksi kaudeksi Elitserien-joukkue Leksands IF:ään. Bluesissa paljon peliaikaa saanut Stapleton toimi myös joukkueen varakapteenina.


title: Mike Stapleton

text: Stapleton pelasi Leksandissa 19 ottelua, jonka jälkeen hän palasi loppukaudeksi 2002–03 Bluesiin. Syyskauden 2003–04 hän harjoitteli kotimaassaan ja siirtyi tammikuussa 2004 loppukaudeksi Tapparaan korvaamaan latvialainen Leonīds Tambijevs. Kauden aikana hän pelasi siellä 18 ottelua. Yhteensä Stapleton pelasi SM-liigassa kolmen kauden aikana 92 ottelua ja teki niissä tehot 32+51=83. Jäähyminuutteja tuli 123.


title: Mike Stapleton

text:
Stapleton lopetti uransa keväällä 2004.
Stapleton pelasi alle 20-vuotiaiden MM-kilpailuissa vuonna 1986 ja voitti hopeaa.
Stapleton on toiminut uransa jälkeen NAHL-joukkue Traverse City North Starsin apuvalmentajana.
Stapletonin isä on yli 600 ottelua NHL:ssä pelannut puolustaja Pat Stapleton. Hänellä on myös veli Tom, joka pelasi hänen kanssaan Ruotsissa kaudella 1989–90. Tom pelasi puolustajana. Mike Stapletonin perheeseen kuuluu Laura-vaimo sekä pojat Luke ja Nick.


title: Pyhän Ristin hautausmaa

text: Pyhän Ristin hautausmaa on Karjalohjalla sijaitseva vanha hautausmaa, jossa on jäljellä kymmenen hautaa tai niihin liittyvä kiveä.


title: Pyhän Ristin hautausmaa

text: 1647 ja 1745 rakennetut kirkot olivat hautausmaan alueella. Niiden paikalla on muistomerkki.


title: Lattahihna

text: Lattahihna tai moniurahihna on tehonsiirtoon käytetty hihna. Lattahihnoja käytetään esimerkiksi teollisuuden hihnakuljettimissa, koneiden voimansiirrossa ja auton moottorin lisälaitteiden käytössä.


title: Lattahihna

text: Lattahihna on yksinkertaisimmillaan vain vetävästä materiaalista rakennettu hihna. Nykyisin valmistetaan pääosin kerrosrakenteisia lattahihnoja, jotka koostuvat kitkakerroksesta, vetävästä kerroksesta ja pintakerroksesta. Lattahihnan kitkapinta on tavallisesti tasainen tai uritettu ja valmistettu kumista tai krominahasta. Urittamatonta lattahihnaa käyttävän hihnapyörän pinta voi olla hieman kupera, ettei hihna vaeltaisi pois hihnapyörältä, kuten kävisi täysin sylinterimäisellä hihnapyörällä. Kuperan hihnapyörän pinta poistaa hihnan ohjausrullien tarpeen. Lattahihna sallii kiinteät akselivälit, ja hihna voidaan liimata yhteen asennuspaikalla. Hihnan venymä on vähäistä, joten alkuperäinen kireys säilyy vuosia.


title: Lattahihna

text: Kiilahihnaan verrattuna lattahihna vaatii vähemmän huoltoa, mutta on herkempi epäpuhtauksille ja kosteudelle. Lattahihnakäytössä pyritään suuriin kehänopeuksiin eli suuriin hihnapyöriin. Lattahihna ei pysty akselien tahdistukseen, vaan siihen tarkoitukseen käytetään hammashihnaa.


title: Lattahihna

text: Lattahihna kiristetään hihnapyörille, ja vetovoima syntyy kitkapinnan puristusvoimasta. Samalla syntyy akseleille taivutuskuormitus. Hihnan kireys tarkistetaan painamalla hihnapyörien väliseltä alueelta hihnaa annetulla voimalla alaspäin ja mittaamalla painuman suuruus. Liian kireä hihna aiheuttaa ylimääräistä kuormitusta akselin laakeroinnille, liian löysä voi luistaa. Kitkapinnalle pääsevä vesi tai lika huonontavat herkästi lattahihnan kitkaominaisuuksia, ja hihna alkaa luistaa. Löysä hihna voi pudota pois hihnapyöriltä tai palaa.


title: Paavin tiara

text: Paavin tiara, joskus myös 'kolmitiara' (), on yksi paavillisista tunnusmerkeistä.


title: Paavin tiara

text: Tiaran historia on osittain tuntematon, mutta paavi Gregorius I:n (virassa 590-604) tiedetään käyttäneen muodoltaan nykyistä tiaraa muistuttavaa päähinettä. Tämä malli oli vielä yksinkertainen tiara. Toinen tiara lisättiin päähineeseen paavi Bonifatius VIII:n virkakauden (1294 - 1303) aikana.


title: Paavin tiara

text: Kirkollisista maalauksista tiedetään paavi Klemens V:n (virassa 1305-1314) käyttäneen nykyisen mallista kolmikerrallista tiaraa.


title: Paavin tiara

text: Paavi Paavali VI (1963 - 1978) oli viimeinen kolminkertaisella tiaralla kruunattu paavi. Kruunajaisten jälkeen hän määräsi tiaran myytäväksi ja saadut rahat jaettiin köyhille.


title: Jalkapallo kesäolympialaisissa 1920

text: Jalkapallo oli vuoden 1920 Antwerpenin olympialaisten ohjelmassa yhden olympiadin tauon jälkeen, sillä vuoden 1916 olympialaisia ei järjestetty ensimmäisen maailmansodan takia.


title: Jalkapallo kesäolympialaisissa 1920

text: Olympiaturnaukseen osallistui 14 maata. Turnaukseen ilmoittautunut Sveitsi vetäytyi turnauksesta ennen otteluiden alkua. Ensimmäisenä ei-eurooppalaisena maana jalkapallon olympiaturnauksessa esiintyi Egypti. Turnaus pelattiin Bergvallin karsintajärjestelmän mukaan, jolloin ottelun hävinneet joukkueet pelasivat vielä turnauksen kakkossijasta.


title: Jalkapallo kesäolympialaisissa 1920

text: Jo avauskierroksella koettiin yllätyksiä, kun Norja päihitti Iso-Britannian ja parhaita pelaajiaan säästellyt Tanska kompastui Espanjaan. Isäntäjoukkue Belgia selvisi loppuotteluun kukistamalla sekä Espanjan että Alankomaat luvuin 3–1. Tšekkoslovakia teki selvää jälkeä Jugoslaviasta, Norjasta ja Ranskasta.


title: Jalkapallo kesäolympialaisissa 1920

text: Loppuottelussa kohtasivat Belgia ja Tšekkoslovakia 35 000-päisen yleisön edessä. Turnaus päättyi skandaaliin, kun Tšekkoslovakian joukkue marssi ulos kentältä kesken loppuottelun ja tuli diskatuksi. Peli karkasi täysin brittiläisen erotuomarin John Lewisin käsistä. Ottelua luonnehdittiin kovaksi, jossa pelattiin enemmän miestä kuin palloa. Belgialaishyökkääjä runnoi Tšekkoslovakian maalivahdin Klapkan tajuttomaksi, mutta tuomari ei katkaissut peliä ennen kuin tšekkoslovakialaispuolustaja tarttui käsin palloon, jolloin tuomiona oli rangaistuspotku ja 1–0-johtomaali Belgialle. Belgian toinen maali puolestaan syntyi paitsiotilanteesta, ja kun erotuomari vielä ajoi kentältä tästä huomauttaneen tšekkipelaajan, kuohahtivat tunteet kunnolla ja joukkue lähti pois kentältä. Belgian lippu nostettiin voittosalkoon ja raakalaismaisesti käyttäytynyt yleisö repi Tšekkoslovakian lipun palasiksi. Tšekkoslovakia teki ottelusta protestin, mutta se hylättiin ja maa tuli diskatuksi turnauksesta kentältä poistumisen vuoksi. Hopealle sijoittui Espanja.


title: Jalkapallo kesäolympialaisissa 1920

text: Egyptin turnaus päättyi voittoon, koska se oli aiemmin hävinnyt Italialle. Diskatulle Tšekkoslovakialle hävinnyt Ranska olisi ollut oikeutettu pelaamaan hopeamitaleista, mutta joukkue oli jo matkustanut pois kisapaikalta.


title: Pihkakääriäinen

text: Pihkakääriäinen ("Retinia resinella") on männyissä elävä pieni perhonen.


title: Pihkakääriäinen

text: Pihkakääriäinen on pienikokoinen, yleisväritykseltään huomattavan tumma perhonen, jonka lähes mustissa etusiivissä on nähtävissä harmaankiiltävää kuviointia. Takasiivet ovat tummanruskeat. Siipiväli 16–22 mm.


title: Pihkakääriäinen

text: Aikuista perhosta huomattavasti useammin näkee toukan männynversoihin aiheuttamia äkämiä. Pihkakääriäisen aiheuttama äkämä on noin sormenpään kokoinen, muodostuu kasvin omasta pihkasta sekä toukan eritteistä ja se muistuttaa ulkoisesti oksaan kiinnittynyttä, pihkasta muodostunutta palleroa. Punertava toukka elää äkämän sisällä ja saattaa aiheuttaa äkämän yläpuolisen verson osan kuoleman.


title: Pihkakääriäinen

text: Eurooppalainen laji, joka on esiintymisalueellaan varsin yleinen. Suomessa kääriäistä tavataan koko maassa. Aikuisia perhosia tavataan toukokuulta heinäkuulle.


title: Pihkakääriäinen

text: Pihkakääriäinen viihtyy erityisesti taimikoissa. Aikuinen perhonen munii männynversojen kärkiin, missä toukat kuoriutuvat, kaivautuvat oksan sisään ja aiheuttavat lajille tyypillisen pihkakasvaimen syntymisen. Äkämän yläpuolella sijaitseva verson osa voi kuolla tai vioittua, mikä saattaa aiheuttaa laadullista haittaa kasvista saatavalle puutavaralle. Laji talvehtii toukkana kaksi kertaa ja koteloituu äkämän sisälle.


title: Pihkakääriäinen

text: Aikuiset yksilöt ovat yöaktiivisia ja lentävät valolle


title: Pihkakääriäinen

text: Toukan ravintokasvi on metsämänty ("Pinus sylvestris").


title: Vitaly Shumbarets

text: Vitaliy Shumbarets (s. 14. heinäkuuta 1983, Kremenets, Ukraina) on ukrainalainen mäkihyppääjä. Hänen paras sijoituksensa maailmancupissa on 25:s sija Planicasta lentomäestä vuodelta 2009. Shumbarets oli myös mukana Vancouverin olympialaisissa sijoittuen normaalimäessä sijalle 45.


title: Queluzin palatsi

text: Queluzin palatsi () on portugalilainen 1700-luvulta peräisin oleva palatsi, joka sijaitsee Queluzin kaupungissa, Sintrassa. Palatsi, yksi Euroopan viimeisistä rokokoo-rakennuksista, suunniteltiin Portugalin kuninkaalle Pietari III:lle kesänviettopaikaksi. Pietarin kuoleman jälkeen palatsi oli kuningatar Maria I:n vankipaikkana, kun hän sairastui äkillisesti mielisairauteen. Myöhemmin, kun Ajudan kansallispalatsi tuhoutui tulipalossa vuonna 1794, Queluzin palatsista tuli Juhana VI:n ja tämän perheen virallinen asuinpaikka. He asuivat siellä vuoteen 1807 saakka, jolloin Juhana VI pakeni muun kuningasperheen kanssa Brasiliaan Ranskan miehitettyä Portugalin.


title: Queluzin palatsi

text: Arkkitehti Mateus Vicente de Oliveira aloitti palatsin suunnittelun vuonna 1747. Rakennusta verrataan usein Versaillesin palatsiin, vaikka se onkin selvästi pienempi.


title: Queluzin palatsi

text: Vuonna 1826 palatsin suosio Portugalin hallitsijoiden keskuudessa laski, ja vuonna 1908 siitä tuli valtion omaisuutta. Vuonna 1934, vakavan tulipalon seurauksena, palatsin sisustus tuhoutui. Se kuitenkin entisöitiin ja nykyään palatsi on avoinna turisteille ja onkin yksin alueen päänähtävyyksistä.


title: Queluzin palatsi

text: Yksi palatsin siivistä, rakennettu vuosina 1785–1792, on nykyään muiden maiden valtionpäämiehien majoituspaikkana.


title: Queluzin palatsi

text: Queluzin arkkitehtuuri edustaa Portugalin kulttuurin ylellisyyden aikakauden loppupuolta. 1700-luvun alusta Portugalissa työskenteli monia ulkomaalaisia taiteilijoita ja arkkitehteja, jotka toivat mukanaan klassisia arkkitehtuurisia ideoita, jotka polveutuivat renessanssista. Queluz kapinoi tyylillään aiempaa, raskaampaa, italialaisvaikutteista barokkia, joka edelsi rokokoota.


title: Queluzin palatsi

text: Queluzin palatsia verrataan usein Versaillesin palatsiin, mikä ei ole perusteltua. Versaillesin on sanottu säteilevän majesteettisuutta, kun taas Queluzin on sanottu olevan "ennemminkin hieno kuin upea" ja näyttävän "erittäin kalliilta syntymäpäiväkakulta". Queluzin tyyli heijastaa Portugalin senaikaisen kuningasperheen elämäntyyliä.


title: Pirttikylän vaakuna

text: Pirttikylän vaakuna oli Pirttikylän kunnan tunnus. Vaakunan aiheen viisikulmiot lipukkeineen, jotka esitetään vuorovärisinä, antavat kuvan pirtin päädystä, jonka kuvajainen heijastuu veden pinnasta. Tämä puolestaan voidaan yhdistää suoraan kunnan nimeen.


title: Pirttikylän vaakuna

text: Vaakunan selitys on ”sini-hopeakatkoisessa kentässä kaksi tasakylkistä viisikulmiota, joista kumpikin yhdellä sivullaan koskettaa pitkin toista erottavaa koroa; kuviossa lipuke; kaikki vuorovärisiä.” Vaakunan on suunnitellut Gustaf von Numers, ja Pirttikylän kunnanvaltuusto hyväksyi sen kokouksessaan 6. elokuuta 1963. Sisäasiainministeriö vahvisti vaakunan käyttöön 26. marraskuuta samana vuonna.


title: Pirttikylän vaakuna

text: Vaakuna muuttui epäviralliseksi kotiseutuvaakunaksi 1973, kun Pirttikylä liitettiin Närpiön kuntaan.


title: Leino Hassinen

text: Leino Pekka Päiviö Hassinen (30. kesäkuuta 1924 Sortavala – 16. marraskuuta 2015 Tuusula) oli pappi, joka teki pitkän uran Suomen evankelis-luterilaisessa kirkossa. Eläkkeelle jäätyään hän toimi Inkerin evankelis-luterilaisessa kirkossa eri tehtävissä, viimeiseksi kirkon piispana (1993–1996).


title: Leino Hassinen

text: Hassinen vihittiin papiksi 9. tammikuuta 1949 Tampereella. Ensimmäinen papinpaikka oli Vihdin seurakunnan nuorisopastorina 1949–1951. Teologian lisensiaatin tutkinnon Hassinen suoritti Ruotsissa Lundin yliopistossa 1951–1954. Jurvassa hän oli virallisen apulaisen tehtävissä 1954–1956. Kirkkoherrana Hassinen toimi Värtsilässä 1956–1959, Karkkilassa 1966–1968 ja Vihdissä 1977–1987. Hassinen oli uutena virkana perustetun Teknillisen Korkeakoulun ja Helsingin Kauppakorkeakoulun korkeakoulupastorina 1959–1966. Asemapaikkana oli Espoon Otaniemi. Hassinen toimi kirkon johtavan sanomalehden Kotimaan päätoimittajana 1969–1977.


title: Leino Hassinen

text: Eläkkeellä oleva Hassinen kutsuttiin juuri uudelleen itsenäistyneen Inkerin luterilaisen kirkon palvelukseen 1989. Hassinen koulutti uusia pappeja inkeriläisseurakuntiin. Hallinnollisesti Viron evankelis-luterilaiseen kirkkoon kuuluneen Inkerin rovastikunnan lääninrovastina hän toimi 1990–1992. Inkerin kirkon piispana Hassinen palveli 1993–1996. Hassinen jäi pois piispan tehtävästä Aarre Kuukaupin aloittaessa tehtävässä.


title: Leino Hassinen

text: Talvisodan aikana Hassinen asui Sortavalassa. Kun Neuvostoliitto 2.2.1940 pommitti kaupunkia, Hassinen katseli kotitalonsa ikkunasta, kun palopommit iskivät läpi Sortavalan maaseurakunnan kirkon peltikaton ja kirkko paloi. Viisikymmentä vuotta myöhemmin hän pääsi vihkimään Sortavalan uutta kirkkoa.


title: Ed Roberts

text: Henry Edward ”Ed” Roberts (13. syyskuuta 1941 − 1. huhtikuuta 2010) oli yhdysvaltalainen tietokoneinsinööri. Hänet tunnetaan Altair 8800 kotitietokoneen kehittäjänä.


title: Jalkapallo kesäolympialaisissa 1924

text: Pariisin olympialaisten 1924 jalkapalloturnaukseen osallistui 22 maata, mikä oli uusi osanottajaennätys. Ensimmäisenä eteläamerikkalaisena maana olympiaturnaukseen osallistui Uruguay, joka voitti lopulta koko turnauksen.


title: Jalkapallo kesäolympialaisissa 1924

text: Dramatiikkaa koettiin ensimmäisestä kierroksesta lähtien. Suursuosikkina jopa loppuotteluun pidetty Espanja kärsi tappion Italialle Pedro Vallanan puskettua pallon oman maalin vasemmasta nurkasta sisään ottelun viimeisillä minuuteilla. Olympiavoittoa puolustanut Belgia kärsi todellisen selkäsaunan Ruotsia vastaan ottelussa, jossa ruotsalaisilta tuntui onnistuvan kaikki mitä he yrittivät. Semifinaalissa Alankomaat kiusasi Uruguayta aina toisen jakson 17. minuutille, ennen kuin eteläamerikkalaiset onnistuivat tasoituksessaan ja lopulta rangaistuspotkumaalilla käänsivät ottelun voitokseen. Sveitsi onnistui kääntämään tiukat ottelut edukseen ja etenemään loppuotteluun, jossa sillä ei ollut juurikaan nokan koputtamista Uruguayta vastaan. Pelin päätteeksi molemmat joukkueet kiersivät kentän yleisöä kiitellen ja hävisivät pukuhuoneisiinsa.


title: Délinquant

text: Délinquant on LIM:nin kolmas sooloalbumi, jonka hän julkaisi oman levy-yhtiönsä Tous Illicites Productionin kautta 22. lokakuuta 2007. Poikkeuksena edelliseen albumiin Délinquant on tupla-albumi, jossa vieraili muun muassa Samira, Cens Nino, Boulox, Zahouania ja Cheb Abdel.


title: Meksikonkirjosirkut

text: Meksikonkirjosirkut ("Melozone") on sirkkulien heimoon kuuluva varpuslintusuku. Meksikonkirjosirkkujen sukuun kuuluu BirdLifen mukaan 2 lajia.


title: Filip Komea

text: Filip I (22. heinäkuuta 1478 – 25. syyskuuta 1506), tunnetaan myös Filip Komeana, oli ensimmäinen Habsburg-sukuun kuulunut Kastilian kuningas.


title: Filip Komea

text: Filip sai lisänimen Komea vaaleiden hiustensa ja viehättävien siniharmaiden silmiensä takia.


title: Filip Komea

text: Hänen isänsä oli tuleva keisari Maksimilian ja äitinsä Burgundin Maria. Filip peri Alankomaat äidiltään alaikäisenä, mutta täysi-ikäiseksi tultuaan hän kiinnostui enemmän Espanjan hallitsemisesta. Vuonna 1496 hän meni naimisiin Kastilian ja Aragonian kruununperijän Johanna Mielipuolen kanssa. Vuonna 1504 Johanna peri äidiltään Kastilian kruunun ja Filip tunnustettin hänen kanssahallitsijakseen. Johannan isä Ferdinand toimi aluksi sijaishallitsijana, ja Filip nousi häntä vastaan. Ferdinand luopui vaateistaan vasta vuonna 1506. Samaan aikaan Johannan tila oli käynyt vakavaksi ja Filip julistettiin yksin hallitsijaksi. Hän ehti kuitenkin hallita vain kuukauden ennen kuin kuoli kuumeeseen.


title: Filip Komea

text: Lapset:


title: Mäntymittari

text: Mäntymittari ("Bupalus piniarius") on keskikokoinen mittariperhonen. Se on paha metsätalouden tuhohyönteinen, mutta Suomessa mittarien aiheuttamat tuhot ovat jääneet pieniksi. Itä-Suomessa suoritettiin 1950-luvun lopulla mäntymittarin torjumiseksi laajoja DDT-ruiskutuksia. Laji aiheutti huomattavia metsätuhoja myös 1980-luvun alkupuolella.


title: Mäntymittari

text: Koiras ja naarasperhoset eroavat ulkonäöltään jonkin verran. Koiraiden siivet ovat mustavalkoiset ja tuntosarvet sulkamaiset. Siipien kärjet ja ertureuna ovat tummemmat kun valkoinen pohjaväri näkyy enimmäkseen siipien keskiosassa ja lähempänä siipien tyviä. Naaraiden väritys on jakautunut samaan tapaan, mutta pohjaväri on ruskeankeltainen ja tummemmat alueet ovet vaihtelevan ruskeita. Lepäävä perhonen pitää siipiään päiväperhosmaisesti pystyssä toisiaan vasten. Siipiväli on 30–40 mm, naaraat ovat koiraita kookkaampia.


title: Mäntymittari

text: Toukka on vihreä ja pitkittäisraidallinen. Muiden mittariperhostoukkien tapaan se liikkuu "mittaamalla".


title: Mäntymittari

text: Suomessa mäntymittaria tavataan pohjoisinta Lappia lukuun ottamatta. Täysikasvuisia perhosia tavataan kesäkuun alusta heinäkuulle.


title: Mäntymittari

text: Mäntymittari viihtyy parhaiten kuivilla, sulkeutuneilla mäntykankailla. Aikuiset perhoset lentävät aurinkoisina päivinä puiden latvustoissa. Toukat ovat enimmäkseen yöaktiivisia ja syövät neulasiin pitkiä uurteita, minkä seurauksena vahingoittunut neulanen ruskettuu ja kuolee. Mäntymittarin toukkien aiheuttamat tuhot leviävät puussa latvuksesta alaspäin ja vaikka puu yleensä selviää yhden kesän hyökkäyksestä, useampi peräkkäinen mäntymittarivuosi on usein puulle kohtalokas. Syksyllä toukat laskeutuvat silkkirihman varassa maahan ja koteloituvat maaperään. Laji talvehtii kotelona.


title: Mäntymittari

text: Toukan ravintokasvina toimii mänty ("Pinus sylvestris").


title: Chris Seitz

text: Christopher ”Chris” Seitz (s. 12. maaliskuuta 1987 San Luis Obispo, Kalifornia, Yhdysvallat) on yhdysvaltalainen jalkapalloilija, pelipaikaltaan maalivahti. Hän edustaa Major League Soccerin Dallasia.


title: Chris Seitz

text: Seitz pelasi kausina 2005–2006 University of Marylandin yliopistojoukkueessa Maryland Terrapinsissä. Hän voitti joukkueen kanssa vuonna 2005, jolloin hänet valittiin myös mestaruusturnauksen viimeisen vaiheen eli College Cupin parhaaksi puolustavaksi pelaajaksi. Kahden kauden aikana hän torjui joukkueelle 16 nollapeliä ja 28 voittoa 36 ottelussa.


title: Chris Seitz

text: MLS-joukkue Real Salt Lake varasi Seitzin vuoden 2007 MLS SuperDraft -varaustilaisuudessa numerolla neljä. Hän edusti seuraa kolmen kauden ajan, mutta toimi lähinnä Nick Rimandon varamiehenä. MLS-debyyttinsä hän teki 30. huhtikuuta 2007 ottelussa Colorado Rapidsiä vastaan. Real Salt Laken mestaruuskaudella 2009 Seitz pelasi neljässä runkosarjaottelussa. Kauden aikana hän pelasi myös lainalla USL First Divisionin Cleveland City Starsissa ja Portland Timbersissä.


title: Chris Seitz

text: Kaudeksi 2010 Seitz siirtyi MLS:n tulokasjoukkue Philadelphia Unioniin. Hän aloitti kauden Philadelphian ykkösmaalivahtina ja oli avauskokoonpanossa joukkueen MLS-ensiesiintymisessä Seattle Soundersiä vastaan 25. maaliskuuta 2010, mutta menetti epävarmojen ja epätasaisten otteiden jälkeen asemansa Brad Knightonille kauden lopulla. Kauden päätyttyä Philadelphia ei käyttänyt hänen sopimuksessaan ollutta jatko-optiota.


title: Chris Seitz

text: Joulukuussa 2010 Seitz siirtyi hänet MLS Re-Entry Draft -varaustilaisuudessa varanneen Seattle Soundersin kautta Dallasiin.


title: Chris Seitz

text: Seitz pelasi neljä ottelua alle 20-vuotiaiden MM-kilpailuissa vuonna 2007. Vuonna 2008 hän kuului Yhdysvaltain olympiajoukkueeseen Pekingin olympialaisissa.


title: Jerry Adler

text: Hilliard Gerald ”Jerry” Adler (30. lokakuuta 1918 Baltimore, Maryland, Yhdysvallat – 13. maaliskuuta 2010 Ellenton, Florida) oli yhdysvaltalainen huuliharpisti, jonka musiikki on tullut tunnetuksi useiden elokuvien ääniraidoilta. Hänen isoveljensä Larry Adler oli myös tunnettu huuliharpisti.


title: Jerry Adler

text: Hilliard Gerald Adler syntyi Baltimoressa. Hän voitti paikallisen teatterin kykykilpailun 13-vuotiaana. Hänen Larry-veljensä oli voittanut saman kilpailun viisi vuotta aiemmin samalla kappaleella, Beethovenin G-duuri Menuetilla. Palkinnon ansiosta Adler sai esiintyä teatterin vetonaulan, Red Skeltonin kanssa viikon ajan. Joitakin vuosia myöhemmin Manhattanilla Jerry Adler onnistui hankkimaan koe-esiintymisen Paul Whitemanille ja alkoi pian soittaa hänen orkesterinsa mukana Palacessa.


title: Jerry Adler

text: Soolouransa alun jälkeen hän värväytyi armeijaan, jossa hänet sijoitettiin viihdytysjoukkoihin Santa Anaan, Kaliforniaan. Hän esiintyi Moss Hartin Broadway-tuotannossa nimeltä "Winged Victory", joka kertoi lentäjien koulutuksesta. Vuonna 1944 hän oli mukana myös näytelmän elokuvaversiossa, jonka ohjasi George Cukor. Innokkaana matkustamaan Adler liittyi vapaaehtoisena pieneen viihdytysryhmään nimeltä "Winged Pigeons", joka kiersi viihdyttämässä amerikkalaisjoukkoja useilla Tyynenmeren saarilla sodan loppupuolella.


title: Jerry Adler

text: Larry-veljen omistautuessa klassiselle musiikille Jerry pysyi viihdemusiikin alueella. Hän oli kysytty huuliharpisti elokuvissa 1940-luvulta lähtien ja vielä koko 1960-luvun ajan. Adler esiintyy muun muassa elokuvien "Shane", "Sheriffi", "Alamo", "Komedia meistä ihmisistä", "Maija Poppanen" ja "My Fair Lady" ääniraidoilla.


title: Jerry Adler

text: Hän koulutti myös elokuvanäyttelijöitä, kuten James Stewartia, Van Johnsonia ja Kirk Douglasia, näyttelemään huuliharpunsoittoa oman soittonsa kuuluessa taustalla.


title: Jerry Adler

text: 1950-luvun alusta lähtien Jerry Adler esiintyi vakituisesti risteilyaluksilla kymmenien vuosien ajan. 1980-luvulta lähtien hän esiintyi enimmäkseen Floridassa erilaisissa viihdeorkestereissa, jotka soittivat tavallisesti muun muassa George Gershwinin musiikkia.


title: Jerry Adler

text: Adler avioitui vuonna 1947 Sylvia Gandelin kanssa, joka kuoli 1990. Hänen toinen vaimonsa Jean Ruppa kuoli 2009. Ensimmäisestä avioliitostaan hänellä oli poika ja tytär. Larry-veli kuoli vuonna 2001. Loppuelämänsä Adler asui Sarasotassa, Floridassa. Hän kuoli eturauhassyöpään.


title: Jerry Adler

text: Adlerin muistelmat nimeltä "Living From Hand to Mouth" julkaistiin vuonna 2005.


title: Kaskisto

text: Kaskisto on kylä, postinumeroalue ja aiempi kyläkeskus Somerniemellä Somerolla.


title: Kaskisto

text: Kylä sijaitsee Somerniemen Oinasjärveltä Someron Terttilään johtavan yhdystien 2801 varrella ja sen lähimpiä naapurikyliä ovat naapurikyliä ovat saman tien varrella sijaitsevat Somerniemen Suojoki ja Mäyrämäki. Kaskiston rajanaapureita ovat myös Somerniemen Oinasjärvi lännessä, Someron Hirsjärvi pohjoisessa, Someron Terttilä ja Lautela lännessä sekä Kiikalan Komisuo ja Lasikylä etelässä.


title: Kaskisto

text: Kylän väkiluku vuonna 2011 oli 129, mikä teki siitä Someron kylistä väkiluvultaan yhdeksänneksitoista suurimman ja entisen Somerniemen kylistä toiseksi suurimman.


title: Kaskisto

text: Kaskistossa ovat toimineet Kaskiston koulu, aiemmin Kaskiston kansakoulu, vuosina 1912–1986 sekä Uuden-Kaskiston kansakoulu Uuden-Kaskiston kulmakunnalla vuosina 1923–1967. Nykyään Kaskiston koululaiset käyvät koulua Terttilässä.


title: Kaskisto

text: Kaskistossa sekä sen naapurikylissä Suojoella ja Mäyrämäessä toimii kyläyhdistys, joka järjestää juhlia ja tapahtumia ja omistaa entisen Kaskiston koulurakennuksen, jota käytetään juhla- ja harrastustilana.


title: Kaskisto

text: Kaskiston kylä sijaitsee Uskelanjoen latvahaaraan Terttilänjokeen laskevan Halkjärven rannalla, samoin kuin naapurikylä Suojoki, ja järven läheisyydessä on myös Somerniemen Mäyrämäen kylä. Halkjärven kaakkoispuolella levittäytyy Kolmanteen Salpausselkään liittyvä, Natura 2000 -ohjelmaan kuuluva laaja Kaskistonnummen harjualue. Harjualueella on Kaskiston kylän alueella useita harjujärviä, joista monet ovat laskujoettomia, sekä lähteitä ja lähteikköjä, joista moniin liittyy purolaaksoja. Harjujärvistä suurimpia ovat Terttilänjoen valuma-alueeseen kuluvat Iso-Pitkusta, Vähä-Pitkusta, Iso-Herakas, Saarijärvi, Kaitalammi ja Väärijärvi. Hitolanjoen valuma-alueeseen kuuluvat Kertomuksenjärvi ja Kalaton. Lähteitä ovat Halkjärven valuma-alueeseen kuuluva Herakkaanlähde Somerniemen Kaskiston ja Oinasjärven sekä Kiikalan Lasikylän rajalla ja Hitolanjoen valuma-alueeseen kuuluva Lamminlähde Kaskiston sekä Kiikalan Komisuon ja Lasikylän rajalla.


title: Kaskisto

text: Alueen kasviharvinaisuuksiin kuuluu Kaskiston Yrttikorven lähteikköalueella tavattava väinönputki.


title: Kaskisto

text: Historiallisesti Kaskisto on yksi niistä eteläisen Someron alun perin varsinaissuomalaiseen Uskelaan kuuluneista kylistä, jotka liitettiin osaksi Hämeeseen kuulunutta Someron seurakuntaa vuonna 1492. Kun Somerniemestä tuli Someron kappeliseurakunta 1600-luvun lopulla, Kaskisto ja sen pienemmät naapurikylät Suojoki ja Mäyrämäki luettiin edelleen Someron emäseurakuntaan, vaikka Kaskistolaiset käyttivätkin tai alkoivat viimeistään tuolloin käyttää Somerniemen kappelikirkkoa


title: Kaskisto

text: Kun Etelä-Someron kylät vuonna 1492 oli siirretty osaksi Someron seurakuntaa, jäivät ne edelleen maallisessa hallinnossa kuulumaan samoihin hallinnollisiin kokonaisuuksiin Uskelan puoleisten naapurikyliensä kanssa ja olivat näin osa Turun ja Porin lääniä kun Somero ja koko Somerniemen kappeli kuuluivat Hämeen lääniin. Vasta kun lääninrajat vuonna 1870 koko Suomessa yhtenäistettiin seurakuntarajojen kanssa, näistä kylistä tuli myös hallinnollisesti osa Hämeen lääniä muun Someron tavoin.


title: Kaskisto

text: Somerniemen seurakunnan itsenäistyessä Kaskiston kylä tuli osaksi Somerniemeä, mutta liitos toteutui vasta vuonna 1927, kun Somerniemi muuten oli muodostettu itsenäiseksi seurakunnaksi jo vuonna 1917. Samaan aikaan Kaskiston kanssa Somerniemeen liitettiin Somerosta myös läheinen pienempi Suojoen kylä, ja jo tätä ennen vuonna 1924 Somerniemen kunnan vuonna 1922 omistukseensa hankkima Mäyrämäen yksinäistalo, jotka myös kuuluivat Uskelasta Someroon vuonna 1492 siirrettyyn alueeseen. Someron yhteyteen Kaskistosta jäi Uuden-Kaskiston kulmakunta kylän pohjoisosasta.


title: Kakolan jätevedenpuhdistamo

text: Kakolan jätevedenpuhdistamo on Turun VIII kaupunginosassa Kakolanmäkeenkallion sisälle rakennettu jätevedenpuhdistamo. Se puhdistaa 300 000 asukkaan jätevedet ja on Suomen kolmanneksi suurin jätevedenpuhdistamo. Se korvasi viisi vanhaa jätevedenpuhdistamoa valmistuttuaan vuonna 2008. Jätevedenpuhdistamon rakentaminen, louhiminen ja varustaminen siirtoviemäreineen maksoi 128 miljoonaa euroa. Puhdistamon palveluntuottajana toimii Turun seudun puhdistamo Oy, joka on kymmenen kunnan omistama.


title: Kakolan jätevedenpuhdistamo

text: Uuden puhdistamon ansiosta Turun seudun jätevesien aiheuttama kuormitus mereen vähenee 30–50 %, koska jätevedet puhdistetaan tehokkaasti. Jätevesien lika-aineet poistetaan puhdistusprosessi lietteenä ja toimitetaan Topinojan biokaasulaitokselle. Biokaasu hyödynnetään kaukolämmöksi ja sähköksi. Puhdistamon yhteyteen rakennettiin Turku Energian lämpöpumppulaitos, joka kierrättää puhdistetun jäteveden lämpöpumpun kautta ottaen talteen jäteveden lämpöenergian kaukolämpöverkkoon hyödynnettäväksi. Laitos tuottaa lisäksi kaukokylmää. Jäteveden lämpöenergia vastaa noin 4 000 pientalon vuotuista lämmönkulutusta. Laitokselle on myöhemmin hankittu toinenkin lämpöpumppu.


title: Kakolan jätevedenpuhdistamo

text: Turun kaupunginvaltuusto päätti vuonna 1999 puhdistamon rakentamisesta, ja viisi vuotta kestäneen lupakäsittelyn jälkeen aloitettiin rakennusvaihe. Puhdistamo saatiin käyttöön vuoden 2008 lopulla. Puhdistamon vihki käyttöön 28. tammikuuta 2010 ympäristöministeri Paula Lehtomäki. Uusi puhdistamo korvasi Kaarinan, Piikkiön, Paimion, Raision ja Turun jätevedenpuhdistamot.


title: Howie Mandel

text:
Howard Michael Mandel II (s. 29. marraskuuta 1955 Toronto, Ontario, Kanada) on kanadalainen näyttelijä, televisiojuontaja ja stand up -koomikko. Hänet tunnetaan muun muassa roolistaan Wayne Fiscusina 1980-luvun televisiosarjassa "Sairaalan syke" ("St. Elsewhere") ja viihdeohjelma "Deal or No Dealin" juontajana. Hän on juontanut myös muita ohjelmia, kuten "Howie" ja "The Howie Mandel Show", ja vieraillut muun muassa sarjoissa "Äärirajoilla" ja "Monk". Mandel on toiminut myös ääninäyttelijänä. Hän on muun muassa ollut päähahmo Bobbyn äänenä animaatiosarjassa "Bobby's World" ja Gizmon äänenä elokuvissa "Riiviöt" ("Gremlins") ja "Gremlins 2 – uusi pesue" ("Gremlins 2: The New Batch"). Mandel on saanut tähden Hollywood Walk of Famelle. Howie Mandel on tullut monelle tutuksi myös America's Got Talent-ohjelman myötä,jossa hän toimii tuomarina.
Mandel on ollut vuodesta 1980 naimisissa Terry Soilin kanssa. Heillä on kolme lasta: Jackie (s. 1984), Alex (s. 1989) ja Riley (s. 1992).


title: Hietakastikka

text: Hietakastikka ("Calamagrostis epigejos") on monivuotinen isokokoinen heinälaji, jonka tunnistaa muihin pohjoiseurooppalaisiin kastikoihin verrattuna tiheistä ja kookkaista röyhyistä. Tähkylät ovat harmaanvihreät tai sinipunertavan ruskeat.


title: Hietakastikka

text: Hietakastikka voi risteytyä luhtakastikan ("C. stricta") ja rantakauran ("Ammophila arenaria") kanssa. Jälkimmäinen risteymä tunnetaan nimellä itämerenkaurikka. Myös hietakastikan ja metsäkastikan ("C. arundinacea") välinen risteymä tunnetaan.


title: Hietakastikka

text: Kastikoiden joukossa hietakastikka on kuivien paikkojen suosija. Se kasvaa enimmäkseen kuivilla paikoilla, muun muassa valoisissa kangasmetsissä, kallioilla, hietikoilla, harjurinteillä, rantakivikoissa, kulo- ja hakkuualoilla sekä tienpenkereillä. Kasvustot ovat usein laajoja.


title: Hietakastikka

text: Hietakastikka kasvaa lähes koko Euroopassa eteläisimpiä Välimeren maita lukuun ottamatta. Aasiassa sitä kasvaa Siperian halki Japaniin, Koreaan ja Koillis-Kiinaan ulottuvalla alueella. Lisäksi lajia tavataan uustulokkaana itäisessä Pohjois-Amerikassa.


title: Hietakastikka

text: Suomessa hietakastikka on hyvin yleinen maan etelä- ja keskiosissa. Pohjois-Pohjanmaan ja Keski-Lapin välillä sen yleisyys vaihtelee yleisestä melko yleiseen. Pohjois-Lapissa hietakastikkaa kasvaa vain harvakseltaan.


title: Vasili Baženov

text: Vasili Ivanovitš Baženov (; 12. maaliskuuta 1737 tai 1738 – 13. elokuuta 1799 Pietari) oli venäläinen klassismin ajan arkkitehti. Hänen töissään esiintyy myös muinaisvenäläisen arkkitehtuurin ja uusgotiikan vaikutteita.


title: Vasili Baženov

text: Vasili Baženov syntyi diakonin perheeseen Dolskojen kylässä Malojaroslavetsin lähellä, toisten tietojen mukaan Moskovassa. Hän työskenteli Moskovassa arkkitehti Dmitri Uhtomskin työryhmässä, opiskeli Moskovan yliopiston kymnaasissa sekä vuodesta 1756 lähtien Pietarissa aluksi Venäjän tiedeakatemiassa Savva Tševakinskin ja myöhemmin Pietarin taideakatemiassa Aleksandr Kokorinovin ja Jean-Baptiste Vallin de la Mothe johdolla. Vuosina 1760–1762 Baženov opiskeli Pariisin taideakatemiassa ja vuosina 1762–1764 hän asui Italiassa. Vuonna 1765 hänestä tuli Pietarin taideakatemian akateemikko ja vuonna 1799 sen varapresidentti.


title: Vasili Baženov

text: Baženovin varhaisista töistä merkittävimpiä ovat Moskovan kremlin ja Tsaritsynon keisarillisen palatsin toteutumatta jääneet rakennussuunnitelmat. Moskovaan hän rakensi Dolgovin (1770), Paškovin (1784–1786) ja Juškovin (1780-luvun loppu) talot. Baženovin suunnittelemina pidetään myös myös Bykovon kartanon Vladimirin kirkkoa (1789) sekä eräitä muita Moskovan ympäristön rakennuksia. Pietarissa Baženovin töinä on pidetty Bezborodkon huvilaa, Mikaelinlinnaa, Aleksanterin instituuttia sekä arsenaalin ja ensimmäisen kadettikorpuksen rakennuksia.


title: Birževyje vedomosti

text: Birževyje vedomosti (, suomeksi ”Pörssiuutiset”) -nimisiä sanomalehtiä on Venäjällä ilmestynyt useita.


title: Birževyje vedomosti

text: Konstantin Trubnikovin Pietarissa toimittama liberaalia suuntausta edustanut päivälehti syntyi vuonna 1861 "Kommertšeskaja gazeta" (”Kauppalehti”) ja "Žurnal dlja aktsionerov" (”Osakkeenomistajien aikakauslehti”) -lehtien yhdistyessä. Vuodesta 1875 sen julkaisijana toimi Vasili Poletika, jonka aikana lehden oppositiohenkisyys lisääntyi. Sensuurin takia sen julkaisu jouduttiin useasti keskeyttämään. Vuonna 1879 lehti sai nimen "Molva" (”Huhu”). Sen ilmestyminen lakkasi vuonna 1881.


title: Birževyje vedomosti

text: Stanislav Propperin perustama samanniminen sanomalehti ilmestyi Pietarissa vuosina 1880–1917. Suuntaukseltaan se oli maltillisen liberaali. Aluksi se ilmestyi kaksi, myöhemmin neljä kertaa viikossa ja vuodesta 1885 päivälehtenä. Julkaisijoita ja toimittajia olivat Propper, Vladimir Bondi, Ijeronim Jasinski ym. Vuodesta 1893 julkaistiin erillistä maaseutupainosta ja vuodesta 1902 lähtien lehti ilmestyi kahdesti päivässä. Vuonna 1905 se toimi jonkin aikaa perustuslaillisten demokraattien äänenkannattajana. Joulukuussa se ilmestyi nimillä "Svobodnyi narod" (”Vapaa kansa”) ja "Narodnaja svoboda" (”Kansan vapaus”). Vuodesta 1906 lähtien lehteä julkaistiin jälleen puolueista riippumattomana porvarillisen linjan kannattajana. Bolševikit lakkauttivat sen lokakuussa 1917.


title: 12 Gauge

text: 12 Gauge on Kalmahin kuudes studioalbumi, joka julkaistiin 24. helmikuuta 2010.


title: 12 Gauge

text: Kaikki kappaleet säveltänyt A. Kokko ja sanoittanut P. Kokko, ellei toisin mainittu.


title: Vladimir Bontš-Brujevitš

text: Vladimir Dmitrijevitš Bontš-Brujevitš (, 28. kesäkuuta 1873 Moskova – 14. heinäkuuta 1955 Moskova) oli venäläinen bolševikki, neuvostoliittolainen poliitikko ja historian tohtori.


title: Vladimir Bontš-Brujevitš

text: Vladimir Bontš-Brujevitš syntyi aatelissukuisen maanmittarin perheeseen. Hän opiskeli Moskovan maanmittausinstituutissa ja valmistui Kurskin maanmittarikoulusta. Vuodesta 1892 lähtien Bontš-Brujevitš osallistui marksilaisten kerhojen toimintaan ja vuonna 1895 hän liittyi Venäjän sosiaalidemokraattiseen työväenpuolueeseen.


title: Vladimir Bontš-Brujevitš

text: Vuonna 1896 Bontš-Brujevitš muutti ulkomaille. Hän opiskeli Zürichin yliopistossa, osallistui vallankumoukselliseen toimintaan, tutustui Leninin ja työskenteli "Iskra"-lehden toimituksessa. Vuosina 1903–1905 hän johti Venäjän sosiaalidemokraattisen työväenpuolueen keskuskomitean Geneven toimistoa, osallistui "Vperjod"-lehden perustamiseen ja puolueen kolmannen edustajainkokouksen valmisteluun.


title: Vladimir Bontš-Brujevitš

text: Marraskuussa 1905 Bontš-Brujevitš muutti Pietariin, jossa hän työskenteli bolševikkilehtien toimittajana. Vuodesta 1910 lähtien hän toimi "Žizn i znanije" -kustantamon johtajana ja vuosina 1910–1914 "Zvezda" ja "Pravda" -lehtien toimitusten jäsenenä. Helmikuun vallankumouksen jälkeen Bontš-Brujevitš oli Pietarin neuvoston toimeenpanevan komitean jäsen ja työskenteli "Izvestija" ja "Rabotši i soldat" -lehtien toimittajana. Lokakuun vallankumouksen aikana hän oli Smolnan ja Taurian palatsin alueen komendantti ja vuosina 1917–1920 Venäjän kansankomissaarien neuvoston kanslianhoitaja. Maaliskuussa 1918 hän johti neuvostohallituksen muuttoa Moskovaan.


title: Vladimir Bontš-Brujevitš

text: Vallankumouksen jälkeen Bontš-Brujevitš toimi perustamansa sovhoosin johtajana, lehtimiehenä sekä Venäjän vallankumousliikkeen historian, uskontotieteen, kansatieteen ja kirjallisuuden tutkijana. Vuodesta 1933 lähtien hän työskenteli valtiollisen kirjallisuusmuseon ja vuosina 1945–1955 Neuvostoliiton tiedeakatemian uskonnonhistorian ja ateismin museon johtajana. Bontš-Brujevitš on palkittu Leninin kunniamerkillä.


title: Pilar

text:
Pilar on Ñeembucún departementin pääkaupunki Paraguayssa. Se sijaitsee Paraguayjoen varressa maan lounaisosassa noin 360 kilometriä maan pääkaupungista Asunciónista.
Vuonna 2002 kaupungissa oli 24 300 asukasta. Kaupungissa toimii yliopisto.


title: Danny Califf

text: Daniel Benjamin ”Danny” Califf (s. 17. maaliskuuta 1980 Montclair, Kalifornia, Yhdysvallat) on yhdysvaltalainen jalkapalloilija, pelipaikaltaan puolustaja. Hän edustaa Major League Soccerin Torontoa.


title: Danny Califf

text: Ennen ammattilaisuraansa Califf pelasi University of Marylandin yliopistojoukkueessa Maryland Terrapinsissä. Hänet valittiin "Soccer America" -lehden kokoamaan vuoden tulokasjoukkueeseen vuonna 1998.


title: Danny Califf

text: Toisen yliopistokautensa jälkeen Califf teki Project-40-sopimuksen ammattilaisliiga Major League Soccerin kanssa ja otti osaa vuoden 2000 MLS SuperDraftiin, jossa Los Angeles Galaxy varasi hänet numerolla kuusi. Califf nousi joukkueen avauskokoonpanoon jo tulokaskaudellaan, jonka aikana hän pelasi 18 ottelussa. Seuraavan kolmen kauden aikana hänestä kehittyi yksi liigan parhaista keskuspuolustajista, ja hän oli voittamassa Lamar Hunt U.S. Open Cupia vuonna 2001 ja MLS Cupia vuonna 2002.


title: Danny Califf

text: Ennen kautta 2005 Califf kaupattiin San Jose Earthquakesiin, jossa hänet nimettiin ensimmäistä kertaa urallaan MLS:n tähdistöjoukkueeseen (MLS Best XI).


title: Danny Califf

text: Califf vietti San Josessa vain yhden kauden ja siirtyi tammikuussa 2006 Eurooppaan Tanskan superliigan Aalborgiin. Kaudella 2007–2008 Aalborg voitti Tanskan-mestaruuden ja osallistui UEFA-cupiin Califfin toimiessa joukkueen kapteenina. Hän ei kuitenkaan päässyt seuran kanssa yhteisymmärrykseen jatkosopimuksesta, vaan siirtyi kaudeksi 2008–2009 hopeajoukkue Midtjyllandiin.


title: Danny Califf

text: Califf palasi kotimaahansa tammikuussa 2010, kun hän teki sopimuksen MLS:n tulokasjoukkue Philadelphia Unionin kanssa. Hän toimi joukkueen kapteenina sen esikoiskaudella MLS:ssä.


title: Danny Califf

text: Califf siirtyi Chivas USA:han kesken kauden 2012. Vuoden 2012 MLS Re-Entry Draft -varaustilaisuudessa hänen oikeutensa siirtyivät Torontolle.


title: Danny Califf

text: Califf on pelannut Yhdysvaltain maajoukkueissa alle 17-vuotiaiden ikäluokasta alkaen. Hän pelasi alle 17-vuotiaiden MM-kilpailuissa vuonna 1997, nuorten MM-kilpailuissa vuonna 1999 ja kesäolympialaisissa vuonna 2000.


title: Danny Califf

text: Yhdysvaltain A-maajoukkueessa Califf debytoi 19. tammikuuta 2002 ottelussa Etelä-Koreaa vastaan. Hän oli mukana vuosien 2003 ja 2009 Maanosaliittojen cupissa, vuosien 2002 ja 2003 Gold Cupissa ja vuoden 2007 Copa Américassa. Hän pelasi myös vuosien 2006 ja 2010 MM-kilpailuiden karsinnoissa.


title: Danny Califf

text: Seurajoukkueet


title: Danny Califf

text: Maajoukkueet


title: Danny Califf

text: Henkilökohtaiset


title: Emiko Shiratori

text: Emiko Shiratori (, o.s. Yamamuro, s. 16. maaliskuuta 1950) on japanilainen laulaja.


title: Emiko Shiratori

text: Shiratorin laulajanura käynnistyi 1960- ja 1970-lukujen vaihteessa. Hän esiintyi Sapporon talviolympialaisissa 1972 ja Naganon talviolympialaisissa 1998. Shiratori on lisäksi laulanut ääniraitoja useisiin konsolipeleihin, joista Final Fantasy IX:ään sävelletty "Melodies of Life" julkaistiin jopa erillisenä singlenä kappaleen englanninkielisen version saamasta suosiosta johtuen.


title: Emiko Shiratori

text: Shiratori on "Muumilaakson tarinoita" -sarjaan musiikit säveltäneen Sumio Shiratorin vaimo. Emiko lauloi sarjaan japaninkieliset tunnuslaulut, sekä toimi sarjan kertojana.


title: Faddei Bulgarin

text: Faddei Venediktovitš Bulgarin (, puolaksi "Jan Tadeusz Krzysztof Bułharyn"; 5. heinäkuuta 1789, Minskin lääni – 13. syyskuuta 1859, Karlova, Tarton lähellä) oli puolalaissyntyinen venäläinen lehtimies ja kirjailija.


title: Faddei Bulgarin

text: Faddei Bulgarinin isä oli puolalainen aatelinen, joka venäläisen kenraali Voronovin murhan takia karkotettiin vuonna 1794 Siperiaan. Äiti toi pojan Pietariin kadettikouluun, josta tämä valmistui vuonna 1806. Bulgarin osallistui vuosina 1806–1807 ranskalaisten ja vuosina 1808–1809 ruotsalaisten vastaisiin sotatoimiin. Vuonna 1811 hänet erotettiin armeijasta, minkä jälkeen hän liittyi Ranskan puolalaiseen legioonaan, osallistui Espanjan sotaan ja Napoleonin sotaretkeen Venäjälle.


title: Faddei Bulgarin

text: Vuonna 1819 Bulgarin liittyi Vilnan puolalaiseen kirjallisuusseuraan ja saavutti mainetta puolalaisessa lehdistössä julkaisemillaan teoksilla. Samana vuonna hän muutti Pietariin, jossa julkaisi Nikolai Gretšin kanssa "Severnyi arhiv" (1822–1828) ja "Syn otetšestva" (1825–1839) -aikakauslehtiä sekä Venäjän ensimmäistä kirjallispoliittista sanomalehteä "Severnaja ptšela". Dekabristikapinan jälkeen vuonna 1825 Bulgarinista tuli jyrkkä tsaarinvallan kannattaja. Hän laati hallitukselle ehdotuksia vapaamielisyyden kitkemiseksi Venäjältä, teki yhteistyötä poliittisen poliisin kanssa, kirjoitti ilmiantoja kilpailijoistaan ja kävi katkeraa kamppailua Aleksandr Puškinia ja tämän lähipiiriä sekä realistisen suuntauksen edustajia vastaan. Bulgarinin huonosta maineesta huolimatta hänen lehtensä ja tapainkuvauksensa olivat aikanaan suosittuja suuren yleisön keskuudessa. Hän oli myös ensimmäisiä venäläisiä romaanikirjailijoita.


title: Faddei Bulgarin

text: Bulgarin kertoo osallistumisestaan Suomen sotaan vuonna 1848 julkaisemassaan muistelmateoksessa "Vospominanija". Vuonna 1838 hän kävi uudestaan Suomessa. Matkakertomuksessaan hän kuvaa suomalaisia uskollisiksi keisarin alamaisiksi ja ylistää maassa Venäjän vallan aikana tapahtunutta kehitystä. Vuonna 1840 Bulgarin osallistui Helsingin yliopiston 200-vuotisjuhlallisuuksiin.


title: Edorf

text: Edorf (oikealta nimeltään Frode Erik Ingebrigtsen, s. 1985 Båtsfjord, Finnmark – 31. maaliskuuta 2015 Pirkkala) oli suomalainen Joku Roti Recordsille levyttänyt rap-artisti. Hän voitti Rapin Suomenmestaruuden vuonna 2003.


title: Edorf

text: Edorf syntyi Pohjois-Norjan Båtsfjordissa ja vietti nuoruutensa Ivalossa. Hän soitti aluksi pianoa, ja vaihtoi 8-vuotiaana kitaraan. Vuotta myöhemmin Edorf perusti ystävineen bändin, joka pysyi kasassa 10 vuotta. Vuosituhannen vaihteessa Edorf löysi hip hopin. Edorfin esikoisjulkaisu "Näkijä EP" julkaistiin vuonna 2006. Samana vuonna julkaistiin myös "Musta lammas" -mixtape.


title: Edorf

text: Tuohon aikaan alkunsa saivat myös Guerra Norte-, Naapasujunitti- ja Muinaiset -kokoonpanot. Näiden lisäksi Edorf vaikutti Lappi Itsenäiseksi -possessa, Härmälän Tyyli -duossa ja Joku Roti Mafiassa. Edorfin ensimmäinen studioalbumi "Yön elonkorjuu" julkaistiin 23. helmikuuta 2011 Joku Roti Recordsin kautta. Albumin ensimmäinen näytekappale "Jälkiä olemassaolosta" julkaistiin syksyllä 2010, ja kappaleesta "Painajainen tulesta" julkaistiin Juuso Aallon ohjaama musiikkivideo helmikuun alussa 2011.


title: Edorf

text: Edorf muutti vuonna 2007 Ivalosta Tampereelle. Hän menehtyi synoviaaliseen sarkoomaan maaliskuussa 2015 ollessaan 29-vuotias. Ennen kuolemaansa Edorf oli ehtinyt äänittää toisen pitkäsoittonsa, joka julkaistiin postuumisti vuoden 2016 kesällä nimellä "Varjojen Piiri".


title: Pentti Kuula

text: Musiikin tohtori Pentti Risto Kuula (10. toukokuuta 1936, Keuruu) on suomalainen kirkkomuusikko ja musiikkiarvostelija. Hän on Toivo Kuulan veljenpoika.


title: Pentti Kuula

text: Pentti Kuula suoritti kanttori-urkurin tutkinnon (1963), musiikinopettajan tutkinnon 1964 ja musiikin kandidaatin tutkinnon (1988) Sibelius-Akatemiassa. Hänellä on myös humanististen tieteiden kandidaatintutkinto Helsingin yliopistossa (1968).


title: Pentti Kuula

text: Kuula toimi Helsingin Vartiokylän seurakunnan kanttorina sekä Vuosaaren yhteiskoulun musiikinopettajana. Hän johti myös Ylioppilaiden kristillisen yhdistyksen (YKY) ja Evankelisen Ylioppilasliiton (EYL) kuoroja. Hän on ollut Kotimaa-lehden pitkäaikainen musiikkiarvostelija.


title: Vesipallo olympialaisissa

text: Vesipallo on ollut mukana olympialaisisten ohjelmassa toisista kesäolympialaisista, vuodesta 1900 asti. Vuoden 1904 olympialaisissa vesipallo oli näytöslajina. Naiset kilpailivat ensimmäisen kerran olympialaisten vesipallossa Sydneyn vuoden 2000 kesäolympialaisissa. Parhaiten menestynyt maa olympialaisten vesipallossa on Unkari.


title: Hangon satama

text: Hangon Satama Oy ( Ab, Ltd, LOCODE: FI HKO) on Hangon kaupungin omistama osakeyhtiö. Se on Suomen eteläisin satama. Hangon satama koostuu kolmesta satamanosasta: Länsisatamasta, Ulkosatamasta ja Koverharin satamasta, jotka kuuluvat Hangon Satama Oy:n yhtiön hallintaan. Hangon satama on perustettu vuonna 1872. Transfennica on sataman suurin käyttäjä. Finnlines ilmoitti tammikuussa 2018 siirtävänsä Rostockiin kulkevan reittiliikenteen Hangon Satamaan.


title: Hangon satama

text: Hangon kantakaupungin etelälaidalla sijaitsevan Länsisataman kautta kulkeva rahti on lähinnä paperin vientiä, autojen tuontia sekä traileri- ja konttiliikennettä. Samassa on myös ro-ro-toimintoihin liittyvää matkustajaliikennettä. Satamassa vierailee vuosittain 1 350 alusta.


title: Hangon satama

text: Länsisatamassa on viisi ro-ro-laituria:


title: Hangon satama

text: Katettua varastotilaa alueella on 55 300 m² ja avointa varastotilaa 128 000 m²


title: Hangon satama

text: Hangon Tulliniemessä sijaitsevaan Ulkosatamaan tuodaan autoja sekä sitä käytetään purkauspaikkana. Satamassa vierailee vuosittain 250 alusta. Satamaan kuuluu Suomen ja EU:n tullialueen ulkopuolinen vapaa-alue (vapaasatama).


title: Hangon satama

text: Ulkosatamassa on kaksi ro-ro-laituria joiden pituudet ovat 170 ja 180 metriä. Altaan syvyys on 7,2 m. Avointa kenttätilaa alueella on 600 000 m² ja katettua varastotilaa 21 000 m².


title: Hangon satama

text: Hangon Lappohjan kylän lähellä sijaitse Koverharin satama, jossa satamatoiminnot kännistyivät osana Hangon satamaa keväällä 2017. Satamasta lähtee maakaasuputkijunia Riihimäelle. Hangon satama on aikeissa laajentaa satamaa.


title: Hangon satama

text: Hangon sataman tavaraliikenne käsitti vuonna 2011 yhteensä runsas 3,8 miljoonaa tonnia. Tuonnin osuus oli 1,774 ja viennin 2,089 miljoonaa tonnia. Ulkomaan tavaraliikenteen tuonnin suurimman tavararyhmän (0,739 milj. t) muodostivat kappaletavarat; viennissä suurimmat tavararyhmät olivat paperi ja kartonki (0,852 milj. t) ja kappaletavara (0,256 milj. t).


title: Hangon satama

text:
Hangon sataman vuosittainen rahtimäärä:
(*) Alkuvuoden 2012 tilastossa on vain ulkomaanliikenne. Kotimaan rahti tulee tämän lisäksi.


title: Pakkasmittari

text: Pakkasmittari ("Erannis defoliaria") on mittareihin (Geometridae) kuuluva yöperhonen. Laji on eteläisessä Suomessa yleinen ja lukeutuu lentoaikansa puolesta syksyn viimeisiin perhosiin.


title: Pakkasmittari

text: Hyvin jyrkästi sukupuolidimorfinen perhoslaji, jonka koiraat ja naaraat eivät muistuta toisiaan lainkaan, ja jolla esiintyy lisäksi lajin sisäistä muuntelua. Koiraat ovat verraten kookkaita, yleisväritykseltään kellanruskeita perhosia. Sekä etu- että takasiivissä esiintyy kauttaaltaan pieniä tummanruskeita täpliä. Etusiiven taustaväri on vaaleankellertävä ja kaksi selvää tummaa, kulmikasta juovaa rajaa siiven keskelle leveän, vaaleankellertävän sarakkeen. Sekä sisemmän tumman juovan sisä- että ulomman tumman juovan ulkopuolella on selvä kaistale ruskeaa väriä. Siiven keskiosan vaalealla alueella on selvästi erottuva musta täplä. Osalla koiraista siivet ovat kuitenkin tasaisen oranssinruskeat, eikä keski- ja reunasarkojen välillä ole suurta sävyeroa. Etenkin ulompi poikkijuova ja keskitäplä kuitenkin erottuvat yleensä hyvin. Siipiväli on 35–41 mm. Takasiivet ovat etusiipiä vaaleammat ja niissä on tumma keskitäplä.


title: Pakkasmittari

text: Naarasyksilöt ovat alle senttimetrin pituisia, täysin siivettömiä, pitkäjalkaisia hyönteisiä. Naaraan ruumis on yleisväritykseltään vaalea, mutta siinä on runsaasti tummia täpliä, jotka saattavat yhtyä ja muodostaa selkäpuolelle tummia raitoja. Pakkasmittarinaaraita voi löytää toukan ravintokasvien rungoilta.


title: Pakkasmittari

text: Melko samannäköisiä lajeja ovat ruskamittari ("Agriopis aurantiaria") sekä keväällä lentävä huhtimittari ("Agriopis marginaria").


title: Pakkasmittari

text: Eurooppalainen laji, jonka levinneisyys idässä ulottuu Kaukasukselle. Suomessa pakkasmittaria tavataan eteläiselle Pohjanmaalle saakka ja se on esiintymisalueellaan yleinen. Aikuiset perhoset lentävät syyskuun lopulta marraskuulle.


title: Pakkasmittari

text: Viihtyy lehtimetsissä ja soilla, mutta myös muuntyyppisissä ympäristöissä, kuten puistoissa ja puutarhoissa. Se on usein melko runsaslukuinen. Pakkasmittari on aivan syksyn viimeisiä perhosia ja koirasperhoset lentävät mielellään ikkunoihin ja muiden valonlähteiden luokse. Lajin tiedetään lentävän jopa pikkupakkasella ja lumisateessa. Talvehtii munana.


title: Pakkasmittari

text: Joinakin vuosina toukat saattavat syödä lehtipuita kokonaan lehdettömiksi.


title: Pakkasmittari

text: Toukka on polyfagi, jonka ravintokasveja ovat mm. koivut, tammi, omenat ja ruusut.


title: Landon Wilson

text: Landon Matthew Wilson (s. 13. maaliskuuta 1975 St. Louis, Missouri, Yhdysvallat) on yhdysvaltalainen entinen jääkiekkoilija. Hän pelasi laitahyökkääjänä ja rightin puolelta.


title: Landon Wilson

text: Wilson pelasi edellisen kauden USHL:ää Dubuque Fighting Saintsin riveissä, kun hänet varattiin ensimmäisellä kierroksella Toronto Maple Leafsiin kesällä . Kaksi seuraavaa kautta hän pelasi Pohjois-Dakotan yliopistojoukkueessa. Kaudella 1993–94 Wilson valittiin WCHA:n vuoden tulokkaaksi. Wilson ei pelannut Maple Leafsissä, vaan hänet kaupattiin kesäkuussa 1994 isossa kaupassa Wendel Clarkin, Sylvain Lefebvren ja ensimmäisen kierroksen varausvuoron kanssa Quebec Nordiquesiin vaihdossa Mats Sundiniin, Garth Butcheriin, Todd Warrineriin ja ensimmäisen kierroksen varausvuoroon. Wilson pelasi toisen yliopistokautensa 1994–95 kevään 1995 Nordiquesin farmijoukkue Cornwall Acesissa.


title: Landon Wilson

text: Kaudeksi 1995–96 Quebec Nordiques muutti Denveriin ja vaihtoi nimensä Colorado Avalancheksi. Tuolla kyseisellä kaudella Wilson debytoi NHL:ssä ja pelasi kaikkiaan seitsemässä ottelussa. Hän teki niissä myös uransa avausmaalin. Kaudella 1996–97 Wilson pelasi yhdeksän ottelua Avalanchessa, kunnes hänet kaupattiin Anders Myrvoldin kanssa Boston Bruinsiin vaihdossa ensimmäisen kierroksen varausvuoroon marraskuussa 1996. Wilson pelasi Bruinsin organisaatiossa kevääseen 2000 asti. Hän pelasi suurimman osan kausista 1997–98 ja 1998–99 farmijoukkue Providence Bruinsissa. Vuonna 1999 Wilson valittiin AHL:n tähdistökentälliseen. Heinäkuussa 2000 Wilson siirtyi vapaana agenttina Phoenix Coyotesiin. Hän sai siellä aiempiin kausiin verrattuna enemmän peliaikaa NHL:stä. Wilson pelasi Coyotesissa helmikuuhun 2004 asti, kunnes hän siirtyi loppukaudeksi 2003–04 Pittsburgh Penguinsiin.


title: Landon Wilson

text: Wilson pelasi Espoo Bluesissa, jääkiekon SM-liigassa. Hänen kautensa jäi kuitenkin 37 ottelun mittaiseksi selkävaivojen vuoksi. Wilson ei kovinkaan vastannut häneen kohdistuneita odotuksia maalintekijänä, mutta häntä pidettiin kuitenkin ihanteellisena pelaajatyyppinä kaukalon ulkopuolella. Wilson siirtyi kaudeksi 2005–06 Sveitsin Nationalliga A:n hallitsevaan mestariin HC Davosiin. Sieltä hän siirtyi kaudeksi 2006–07 puolestaan kevään 2006 mestarijoukkueeseen HC Luganoon, jossa Wilson pelasi kaksi kautta.


title: Landon Wilson

text: Heinäkuussa 2008 Wilson palasi Pohjois-Amerikkaan ja siirtyi Dallas Starsin organisaatioon. Hän pelasi joukkueessa kauden 2008–09 aikana 27 ottelua tehoin 2+6=8. Muut ottelunsa hän pelasi AHL-joukkue Grand Rapids Griffinsissä. Kaudella 2009–10 hän pelasi vain Starsin farmissa, Texas Starsin riveissä, eikä saanut peliaikaa NHL:stä. Texas Stars pääsi AHL:n finaaleihin asti, mutta Calder Cupin vei Hershey Bears.


title: Landon Wilson

text: Wilson pelasi alle 20-vuotiaiden MM-kilpailuissa 1995 ja miesten MM-kilpailuissa 2001.


title: Landon Wilson

text: Wilsonin vasen silmä sokeutui osittain vuonna 2003 kun kiekko osui siihen. Hänen isä Rick Wilson on entinen NHL-puolustaja ja aiempi Dallas Starsin päävalmentaja.


title: Leandro Cabrera

text: Leandro Daniel Cabrera Sasía (s. 17. kesäkuuta 1991 Montevideo, Uruguay) on uruguaylainen jalkapalloilija. Hän on pelipaikaltaan vasen laitapuolustaja. Cabrera edustaa Espanjan toiseksi korkeimmalla sarjatasolla pelaavaa Real Zaragozaa.


title: Leandro Cabrera

text: Cabrera aloitti ammattilaisuransa uruguaylaisessa Sporting Defensorissa, jonka riveissä hän voitti maan clausura-mestaruuden vuonna 2009. Saman vuoden kesäkuussa hänet kaupattiin espanjalaiseen Atlético Madridiin. Lehtitietojen mukaan Cabreran siirtosumma oli 1,5 miljoonaa euroa. Cabrera pelasi ensimmäisen liigaottelunsa Atléticossa toukokuussa 2010. Elokuussa 2010 hän siirtyi yhden kauden mittaisella lainasopimuksella Espanjan toiseksi korkeimmalla sarjatasolla pelaavaan Recreativo Huelvaan. Kauden 2011–2012 Cabrera vietti lainalla niin ikään toiseksi ylimmällä sarjaportaalla pelaavassa Numanciassa. Kaudeksi 2012–2013 hänet lähetettiin lainalle samaa sarjatasoa edustavaan Hérculesiin.


title: Leandro Cabrera

text: Syyskuussa 2013 kesän siirtoikkunan umpeutuessa Cabreran sopimus Atléticon kanssa purettiin ja hän siirtyi Real Madrid Castillaan. Yhden Castillassa vietetyn kauden jälkeen Cabrera solmi kolmivuotisen sopimuksen Zaragozan kanssa.


title: Leandro Cabrera

text: Cabrera on pelannut Uruguayn alle 20-vuotiaiden maajoukkuessa. Hän edusti maataan vuosina 2009 ja 2011 pelatuissa alle 20-vuotiaiden MM-kilpailuissa.


title: Isaak Brodski

text: Isaak Izrailevitš Brodski (; 6. tammikuuta 1884 Sofijevkan kylä Berdjanskin lähellä, Taurian kuvernementti – 14. elokuuta 1939 Leningrad) oli venäläinen ja neuvostoliittolainen taidemaalari.


title: Isaak Brodski

text: Isaak Brodski syntyi maanomistajan perheeseen Krimillä, nykyisen Ukrainan alueella. Hän opiskeli Odessan taideopistossa vuosina 1896–1902 ja Ilja Repinin johdolla Pietarin taideakatemiassa vuosina 1902–1908. Ennen Venäjän vallankumousta hän työskenteli lähinnä maisema- ja muotokuvamaalarina.


title: Isaak Brodski

text: Neuvostoaikana Brodskista tuli yksi merkittävimmistä sosialistisen realismin edustajista. Hän maalasi suuria vallankumousaiheisia tauluja ja puoluejohtajien muotokuvia, joiden kopioita käytettiin laajasti propagandatarkoituksissa.


title: Isaak Brodski

text: Brodski toimi vuodesta 1932 lähtien Leningradin yleisvenäläisen taideakatemian professorina ja vuodesta 1934 sen johtajana. Hänet on palkittu Leninin kunniamerkillä. Pietarissa toimii vuonna 1949 avattu taiteilijan kotimuseo.


title: Brockhaus–Jefron

text: Brockhaus–Jefron () oli Pietarissa Venäjällä vuosina 1889–1930 toiminut kirjakustantamo. Sen perustivat pietarilainen kirjanpainaja Ilja Jefron ja saksalainen tietosanakirjojen julkaisemiseen erikoistunut Brockhaus-yhtiö.


title: Brockhaus–Jefron

text: Yhtiön tärkein julkaisu on vallankumousta edeltävän Venäjän suurin tietosanakirja "Entsiklopeditšeski slovar" (”Ensyklopedinen sanakirja”). Se ilmestyi 82 perus- ja neljänä täydennysosana vuosina 1890–1907. Tietosanakirjan uudistettu laitos "Novyi entsiklopeditšeski slovar" (”Uusi ensyklopedinen sanakirja”, 1911–1916) jäi keskeneräiseksi. Brockhaus–Jefron julkaisi myös muita hakuteoksia, tietokirjallisuutta ja kaunokirjallisia koottuja teoksia.


title: Brockhaus–Jefron

text: Brockhausin ja Jefronin tietosanakirja ilmestyi CD-rom -muodossa vuonna 2002. Sen artikkelit ovat luettavissa myös Internetissä.


title: Maalahden vaakuna

text:
Maalahden kunnanvaakuna on Maalahden tunnus, ja sen on suunnitellut Karl-David Långbacka. Vaakunan selitys on ”sinisessä kentässä aaltokoroinen tyviö ja kolme lukkopeltiä asetettuina 2:1, kaikki hopeaa”, ja Maalahden kunnanvaltuusto hyväksyi sen 16. huhtikuuta 1982. Sisäasiainministeriö vahvisti päätöksen 1. heinäkuuta ja vaakuna otettiin käyttöön 9. heinäkuuta samana vuonna. Vaakunan aiheen kolme lukkopeltiä kuvaavat säästäväisyyttä ja yhdistettyjä Maalahden, Petolahden ja Pohjois-Pirttikylän kuntia, ja tyviön aaltokuvio Bergön saaristoa. Aiheella on myös historiallinen tausta; Kaarle IX:n perustettua Maalahden kunnan 9. lokakuuta 1607, sen sinetti asetettiin kolmen lukon taakse, joiden avaimia säilyttivät eri henkilöt; yhtä maalahtelaiset, toista sulvalaiset ja kolmatta kirkkoherra.
Alkuperäinen Maalahdelle 4. helmikuuta 1965 sisäasiainministeriön vahvistama ja Maalahden kunnanvaltuuston 29. lokakuuta 1964 hyväksymä vaakuna oli Gustaf von Numersin suunnittelema. Vaakunan aihe muistuttaa vanhasta rakennuskulttuurista ja erityisesti kyläseppien käsityötaidoista. Vaakunan selitys on ”sinisessä kentässä kaksi vastapielestä ulkonevaa saranarautaa; kaikki hopeaa.”


title: Andreas Thom

text: Andreas Thom (7. syyskuuta 1965 Rüdersdorf bei Berlin, Saksan demokraattinen tasavalta) on entinen saksalainen jalkapalloilija ja nykyinen valmentaja.


title: Andreas Thom

text: Thom pelasi Berliner FC Dynamossa DDR-Oberligaa ja voitti vuosina 1984–1988 viisi kertaa peräkkäin Itä-Saksan mestaruuden. Sen lisäksi hän voitti Dynamossa FDGB-Pokalin kahdesti vuosina 1988 ja 1989. Vuonna 1989 hän oli eniten maaleja tehnyt pelaaja Oberligassa ja hänet valittiin maansa vuoden jalkapalloilijaksi. Ensimmäisen kansainvälisen ottelunsa Thom pelasi vuonna 1983 Euroopan cupin ottelussa FK Partizania vastaan. Saksan demokraattisen tasavallan maajoukkueessa hän pelasi vuosina 1984–1990 51 ottelua ja teki 16 maalia.


title: Andreas Thom

text: Thomesta tuli ensimmäinen pelaaja, joka siirtyi Oberliigasta Saksan liittotasavallan Bundesliigaan, kun Bayer 04 Leverkusen osti hänet 2,5 miljoonalla markalla. Leverkusenissa hän pelasi vuoteen 1995 ja muodosti yhdessä niin ikään Dynamosta siirtyneen Ulf Kirstenin kanssa menestyksekkään hyökkääjäkaksikon. Leverkusenissa hän voitti vuonna 1993 Saksan cupin. Vuonna 1997 hän siirtyi skotlantilaiseen Celticiin ja vuonna 1998 Hertha Berliniin.


title: Andreas Thom

text: Joulukuussa 1990 yhdistyneen Saksan maajoukkue pelasi ensimmäisen ottelunsa. Vaihdosta peliin tullut Thom teki ottelussa maalin. Hän oli voittamassa Euroopan mestaruushopeaa Ruotsissa 1992. Viimeisen ottelunsa maajoukkueessa hän pelasi huhtikuussa 1994 Arabiemiirikuntia vastaan.


title: Andreas Thom

text: Huub Stevensin jätettyä Hertha Berlinin valmennustehtävät toimi Thom pari viikkoa joukkueen väliaikaisena valmentajana joulukuussa 2003. Hans Meyerin aloitettua päävalmentajana 20. joulukuuta siirtyi Thom apuvalmentajan tehtäviin. 10. huhtikuuta 2007 hänet ja silloinen päävalmentaja Falko Götz erotettiin.


title: Andreas Thom

text: 15. joulukuuta 2008 ilmoitettiin, että Thom aloittaa 5. tammikuuta 2009 Holstein Kielin apuvalmentajana. Vuonna 2009 joukkueen onnistui nousta 3. Ligaan. 15. helmikuuta 2010 hänet erotettiin, koska pelaajien ja Thomin välillä ei ollut riittävää luottamusta.


title: Mati Kuulberg

text: Mati Kuulberg (9. heinäkuuta 1947 Tallinna, Viron sosialistinen neuvostotasavalta, Neuvostoliitto – 14. kesäkuuta 2001 Tallinna, Viro) oli virolainen säveltäjä. Kuulberg oli tuottelias nykysäveltäjä, jonka musiikissa nykyaikainen ilmaisu ja kansanmusiikki esiintyvät rinnan klassisten muotoperiaatteiden kanssa.


title: Mati Kuulberg

text: Kuulberg opiskeli viulunsoittoa Tallinnan musiikkikeskikoulussa ja sävellystä Tallinnan konservatoriossa Anatoli Garšnekin johdolla 1966–71.


title: Mati Kuulberg

text: Kuulberg oli viulistina Viron valtiollisessa sinfoniaorkesterissa 1966–74. Hän on myös opettanut sävellystä ja teoreettisia aineita Tallinnan eri musiikkikouluissa sekä toimi Viron säveltäjäliiton palveluksessa.


title: Mati Kuulberg

text: Kuulbergin sävellystuotantoa on kuvattu soinnillisesti omaperäiseksi ja häntä pidetään taitavana orkesterin käyttäjänä. Osa hänen sävellyksiään on tehty myös erikoisille kokoonpanoille. Kuulbergille myönnettiin useita virallisia tunnustuksia ja palkintoja työstään.


title: Gullstén

text: Gullstén tai Gullsten on Suomessa esiintyvä sukunimi. Erään suomalaisen Gullstén-suvun yksi haara on suomentanut nimensä Paasilinnaksi. Saman suvun alkuperäinen nimi on ollut Kukkonen. Tunnettuja Gullstén-nimisiä ovat:


title: Kukkonen

text: Kukkonen voi tarkoittaa seuraavia:


title: Kukkonen

text: Kukkonen on suomenkielinen sukunimi. Tunnettuja nimenkantajia ovat:


title: Vincenzo Brenna

text: Vincenzo Brenna (1745 Firenze – 17. toukokuuta 1820 Dresden) oli italialaissyntyinen sisustustaiteilija ja arkkitehti.


title: Vincenzo Brenna

text: Vuosina 1766–1768 Brenna opiskeli taidemaalari Stefano Pozzin ateljeessa Roomassa. Samaan aikaan hän tutustui Giacomo Quarenghiin, jota voidaan pitää hänen tärkeimpänä opettajanaan arkkitehtuurin alalla. Vuosina 1780–1783 Brenna työskenteli sisustusarkkitehtina Puolassa. Vuonna 1783 hän saapui suuriruhtinas Paavalin kutsumana Venäjälle.


title: Vincenzo Brenna

text: Paavalin noustua valtaan Brennasta tuli Venäjän keisarillisen hovin pääarkkitehti. Hän osallistui Pavlovskin palatsin rakentamiseen ja sisustamiseen sekä sitä ympäröivän puiston suunnitteluun. 1700-luvun lopussa hän uudisti Hatsinan palatsi- ja puistoalueen sekä johti Mikaelinlinnan rakentamista. Samaan aikaan Brenna sisusti Talvipalatsin, Taurian palatsin, Kivisaaren palatsin ja Marmoripalatsin sisätiloja sekä suoritti Eremitaasin teatterin peruskorjauksen. Hän on suunnitellut Venäjän Turkista saamien voittojen muistoksi vuosina 1798–1799 pystytetyn Rumjantsevin obeliskin, joka sijaitsee nykyään puistikossa Pietarin taideakatemian rakennuksen vieressä.


title: Vincenzo Brenna

text: Vuonna 1802 Brenna muutti Ranskaan eikä sen jälkeen enää työskennellyt arkkitehtina. Vuodesta 1808 lähtien hän asui Saksassa.


title: Panzerlied

text: Panzerlied on Wehrmachtin tunnetuimpia lauluja. Sen sävelsi oberleutnant Kurt Wiehle ollessaan matkalla Königsbrückiin. Se on mukaelma merimieslaulusta, mutta sanat on muokattu paremmin sopiviksi panssarivaunujoukoille. Sitä on käytetty elokuvassa "Taistelu Ardenneilla". Laulu on edelleen "Bundeswehrin" ja "Bundesheerin" käytössä, mutta osa säkeistöistä on kielletty. Laulun sävelmä on myös Ranskan muukalaislegioonan käytössä.


title: Donald MacLean

text: Donald S. "Don" MacLean (s. 14. tammikuuta 1977 Sydney, Nova Scotia, Kanada) on kanadalainen jääkiekkovalmentaja ja entinen jääkiekkoilija. Hän toimii nykyään apuvalmentajana kroatialaisessa KHL Medveščak Zagrebin joukkueessa, joka pelaa Itävallan pääsarjassa. MacLean oli pelipaikaltaan keskushyökkääjä ja pelasi 41 NHL:n runkosarjaottelua vuosina 1997–2007. Euroopassa hän pelasi Suomen, Sveitsin, Itävallan, Tanskan, Ruotsin ja Kroatian sarjoissa.


title: Donald MacLean

text: MacLean aloitti QMJHL:ssä kaudella 1994–1995. Kaudella 1996–1997 hän voitti Hull Olympiquesissa QMJHL:n mestaruuden ja koko CHL:n mestaruuden Memorial Cupin. Los Angeles Kings varasi hänet toisella kierroksella vuonna . MacLean siirtyi Kingsin organisaatioon kaudeksi 1997–1998. Hän pelasi kauden aikana 22 NHL-ottelua, joissa teki tehopisteet 5+2=7. Kahtena seuraavana kautena MacLean ei pelannut NHL:ssä otteluakaan, vaan farmisarjoissa AHL:ssä ja IHL:ssä. Los Angeles myi hänet helmikuussa 2000 Toronto Maple Leafsiin, josta se sai vaihdossa Craig Charronin. MacLean pelasi Torontossa kaksi seuraavaa kautta 2000–2001 ja 2001–2002. MacLean pelasi ensimmäisellä kaudella kolme NHL:n runkosarjaottelua ja toisella kolme pudotuspeliottelua. Kaudella 2001–2002 hän voitti AHL:n pistepörssin ja John B. Sollenberger Trophyn Toronton farmijoukkueessa St. John's Maple Leafsissa tehopistein 33+54=87.


title: Donald MacLean

text: Kaudeksi 2002–2003 MacLean siirtyi vapaana agenttina Columbus Blue Jacketsin organisaatioon. Hän pelasi ensimmäisen kauden kokonaan AHL-joukkue Syracuse Crunchissa mutta pystyi pelaamaan kauden aikana vain 17 ottelua niskavamman takia. Toisella kaudellaan MacLean pelasi neljä NHL-ottelua. Hän pelasi 2004–2005 SM-liigaa Espoo Bluesissa. MacLean oli heikon kauden pelanneen joukkueen valopilkkuja. Hän oli joukkueen paras maalintekijä ja toiseksi paras pistemies. MacLean pelasi lähinnä Bluesin ykkösketjun keskushyökkääjänä.


title: Donald MacLean

text: Elokuussa 2005 MacLean palasi Pohjois-Amerikkaan ja siirtyi Detroit Red Wingsin organisaatioon kaudeksi 2005–2006. Hän pelasi Detroitissa kolme NHL-ottelua tehopistein 1+1=2, mutta lähes koko kauden farmijoukkue Grand Rapids Griffinsissä. MacLean oli AHL:ssä sarjan seitsemänneksi paras pistemies (56+32=88) ja paras maalintekijä 56 maalillaan. Maalipörssissä samaan ylsi myös Binghamton Senatorsin Denis Hamel, jonka kanssa hän jakoi AHL:n parhaalle maalintekijälle annettavan Willie Marshall Awardin. MacLean valittiin AHL:n kauden arvokkaimmaksi pelaajaksi, josta hänet palkittiin Les Cunningham Awardilla. Hänet valittiin myös AHL:n ensimmäiseen tähdistökentälliseen. Kaudeksi 2006–2007 MacLean siirtyi Phoenix Coyotesin organisaatioon ja pelasi kauden aikana yhdeksän NHL-ottelua tehoin 1+1=2.


title: Donald MacLean

text: MacLean aloitti kauden 2007–2008 Sveitsin National League A:n ZSC Lionsissa, mutta siirtyi 11 ottelun jälkeen loppukaudeksi Itävallan Erste Bank Eishockey Ligan EC Red Bull Salzburgiin. MacLean voitti Itävallan-mestaruuden keväällä 2008. Hän oli pudotuspelien paras maalintekijä kahdeksalla osumallaan. MacLean aloitti kauden 2008–2009 Tanskan AL-Bank Ligaenin Rødovre Mighty Bullsissa, mutta siirtyi sieltä seitsemän ottelun jälkeen Ruotsin toiseksi korkeimman sarjatason Allsvenskanin Malmö Redhawksiin, jossa hän pelasi kevääseen 2010 asti.


title: Donald MacLean

text: Elokuussa 2010 MacLean siirtyi koesopimuksella Itävallan pääsarjassa pelaavaan kroatialaisseura KHL Medveščak Zagrebiin. Hän solmi syyskuussa vuoden mittaisen pelaajasopimuksen Zagrebin kanssa. Heinäkuussa 2011 MacLean lopetti pelaajauransa ja hänet nimettiin Zagrebin apuvalmentajaksi Marty Raymondille.


title: Sébastien Le Toux

text: Sébastien Le Toux (s. 10. tammikuuta 1984 Mont-Saint-Aignan, Ranska) on ranskalainen jalkapalloilija, pelipaikaltaan hyökkääjä. Hän edustaa Major League Soccerin Vancouver Whitecapsia.


title: Sébastien Le Toux

text: Le Toux on Rennesin kasvatti. Hän voitti seuran nuorisojoukkueen riveissä Coupe Gambardellan vuonna 2003. Vuotta myöhemmin hän teki ammattilaissopimuksen Lorientin kanssa, jossa hän pelasi kaksi kautta Ranskan toiseksi korkeimmalla sarjatasolla Ligue 2:ssa.